
חלק שני

תגובות המבוקרים לדוח שנתי 62 של 

מבקר המדינה

משרד הביטחון

היבטים בקידום ובפיקוח על עסקאות ייצוא ביטחוני
הגופים המבוקרים: משרד הביטחון
ליקוי
1.
בשלושה מקרים פעלו מנכ"ל משהב"ט, מר אודי שני, וראש אפ"י, מר מאיר שליט, שלא בהתאם לחוק הפיקוח ותקנותיו. אין להסיק ממקרים אלה על כלל פעילות משהב"ט בנושא זה, אך קיומם מצביע על ליקוי מהותי בניהול רישיונות השיווק והייצוא הביטחוניים.

תגובה
משרד הביטחון
1. 
שיווק ערכה מסוימת למדינה א'- החלטת המנכ"ל לאשר את ערכות ההנחיה ניתנה לאחר שהמנכ"ל קיים התייעצות מדינית עם ר' אבט"מ (אגף ביטחוני מדיני), במשרד. דחיפות ההחלטה נבעה מפניית מדינה א' לתעשייה להגיש הצעה בהקשר לערכות אלו. יצוין, כי גם בעבר, היו בידי החברה הישראלית רישיונות למערכת זו ולמיטב ידיעת המשרד נערכו על ידה ניסיונות שיווק בתחום זה, ולפיכך הניח המנכ"ל כי אין במתן רישיון בכדי לפגוע בביטחון המדינה עקב הפעולות שכבר בוצעו. המנכ"ל חשש כי אי חידוש הרישיון עלול לגרום נזק בפן המדיני נוכח ניסיונות השיווק הקודמים ושיקול זה, בין היתר, עמד בבסיס החלטתו. יוזכר עוד, כי בסופו של דבר אישר משרד החוץ את רישיון היצוא לחברה הישראלית. יש להניח כי אם היה מדובר בעסקה אשר עלולה הייתה לגרום לנזק מדיני חמור (בעיקר מול מדינה ג'), אזי משרד החוץ היה  ממשיך ומתנגד לרישיון, חרף העובדה כי כבר נחתמה עסקה.

לנושא פריט למערכת מסוימת למדינה ב'– המלצת הועדה המייעצת לאישור השיווק ניתנה "בכפוף למגבלות מסוימות" – יצוין, כי מגבלות אלה היו מהותיות ומשמעותיות מבחינת חשיפת  הטכנולוגיה וכי היה בהן כדי להניח את דעת הרשות המוסמכת כי יש בהן כדי להפיג את חששות משרד החוץ בתחום המדיני. עוד יצוין כי בידי החברה היו באותה עת כבר רישיונות לביצוע שיתוף פעולה ובדיקות היתכנות עם החברה של מדינה ב' בנושא פיתוח מערכות מסוימות וכן רישיונות לשיווק השבחות מערכות מסוימות לאותה מדינה, כאשר ההשבחה כללה כבר הצעת חלק זה. נוכח האמור, ר' אגף פיקוח ייצוא אכן תמך בהמלצת הועדה (שאין חולק שהייתה מנוגדת לעמדת משרד החוץ) ואף הסכים עמה, ולפיכך, אישר באופן הצהרתי את החלטתה. 

עם זאת, נוכח הסתייגות משרד החוץ והוראות החוק בהקשר זה, לא ניתן רישיון ליצואן, ור' אגף פיקוח יצוא הבין כי יש להפעיל את מנגנון 

יישוב המחלוקות כדי לאשר רישיון זה. לפיכך, במקרה זה לא סטתה הרשות המוסמכת מהוראות חוק הפיקוח על היצוא ואין בהצהרתה כי היא מסכימה עם עמדת הועדה כדי ללמד על הפרת חוק, כל עוד לא 

ניתן רישיון ליצואן. המשרד מדגיש כי אין לדעתו, כל הפרה של הוראות החוק, במקרה זה, ובאופן מובהק, נסוגה לבסוף עמדת הועדה המייעצת והרשות המוסמכת בפני עמדת משרד החוץ, ולכן גם לא היה כל טעם בהפעלת מנגנון יישום המחלוקות כמצוין בדו"ח. בנוסף, הסמיכות שעורך המבקר בין עניין זה לבין חילופי תכתובות שנערכו בין גורמים שונים במשרד הביטחון ובמשרד החוץ, לשם הסדרת מנגנון ישוב המחלוקות הינו מטעה ולחלוטין  אינו רלוונטי לנסיבות המקרה הספציפי. ולראיה, התכתובות החלו כבר בפברואר 2011  ואילו אישור ר' אגף פיקוח יצוא לעמדת הועדה ניתן רק במרץ 2011. ההתכתבויות בנושא היו כלליות ולא נגעו לסוגיית רישיון זה או אחר ונועדו להבאת הסוגיה לפתרונה. 


ליקוי
2. 
בשני מקרים, בניגוד לחוק הפיקוח, לא הפעילו מנכ"ל משהב"ט וראש אפ"י את מנגנון ההכרעה במקרה של מחלוקות עם משרד החוץ: בנובמבר 2010 אישרו רישיון שיווק לחברה מסוימת בעבור ערכת מסוימת למדינה א', ובמרץ 2011 אישרו את המלצתה של ועדה מייעצת לתת לחברה אחרת רישיון שיווק למוצר מסוים במדינה ב'. בניגוד לתקנות הפיקוח על יצוא ביטחוני (התייעצות עם משרד החוץ בנוגע למתן רישיון יצוא ביטחוני), התשס"ח-2008, לא הפעילו מנכ"ל משהב"ט וראש אפ"י את מנגנון ההכרעה במקרה של מחלוקות עם משרד החוץ, ואישרו בינואר 2011 רישיון ייצוא לחברה נוספת לפריט אחר במדינה ב'.

תגובה
2. 
בפני מנכ"ל משרד הביטחון עמד הנזק הבלתי משמעותי לביטחון ולמדיניות החוץ, אל מול נזק קשה ומשמעותי לתעשייה קטנה יחסית אשר הייתה כבולה בהסכם מחייב מול מדינה ב', ובפני סיכון לנזקים עקיפים בגין ביטול התחייבויותיה כלפי מדינה זו, באופן חד צדדי. יוזכר, כי החברה הרלוונטית סיפקה מערכות אלו בעבר לאותה מדינה ב' וביטול ההסכם היה עלול לגרום לפגיעה בשמה הטוב של ישראל ולבעיית אמינות.כן עמד לנגד המנכ"ל  נזק תדמיתי פוטנציאלי למשרד ולמדינה בעקבות ביטול העסקה והחרפת המצב, הרגיש ממילא, מול מדינה ב' וזאת בהתאם למדיניות היצוא הביטחוני כפי שגובשה בין הדרגים הבכירים במשרד הביטחון, לפיה יש להמשיך ולשמר קשר עם מדינה ב' וכי אין לפסול עסקאות ביטחוניות עם מדינה זו מסיבות מדיניות וללא מנימוקים ביטחוניים. 

ליקוי
3.
בעסקה לייצוא מערכת מסוימת למדינה ג' נפלו פגמים מהותיים, כשחלקם אף מהווים פגיעה בכללי מינהל תקין.

תגובה
3. 
ייצוא מערכות מסוימות למדינה ג' – קבלת ההחלטות לעניין מדיניות יצוא מערכת מסוימת ולעניין הספציפי של היצוא למדינה ג' נעשתה במסגרת פורום אישור עסקאות ייצוא, שהינו הפורום הבכיר ביותר במשרד הביטחון העוסק ביצוא בטחוני, וזאת לאחר שהמדיניות תוכללה בתת ועדה טכנולוגית וכל ראש אגף הביע את עמדתו בנושא. מכל מקום, אין כל חובה בחוק או בתקנות לקבוע מדיניות ייצוא בטחוני במסגרת עבודת מטה זו או אחרת והעניין יכול שהיה בהחלטת מנכ"ל משרד הביטחון, לאחר ששמע, כמובן, את עמדות הגורמים הרלוונטיים בעניין.חשוב מכך, יש להדגיש כי העסקה הנדונה הייתה תחת מעטה מתאים, אשר על פי הוראות המשרד ניתנת אך ורק למוצרים מבצעיים בשימוש צה"ל (שלהן הממשלה יכולה לערוב וגם יש הצדקה לערבותה). היות ורק המערכת המסוימת של אחת החברות הישראליות הייתה באותו זמן בשימוש מבצעי בצה"ל, לא יכלה הממשלה להציע פלטפורמה אחרת. פעולות של הממשלה לקידום עסקאות יצוא בטחוני אינן מצריכות רישיון על פי חוק הפיקוח על היצוא.בנוסף, התעלם המבקר מתימוכין שהציג המשרד שמדינה ג' ביקשה ספציפית את המערכת המבצעית שבשימוש צה"ל.במברק של ר' נציגות המשרד במדינה ג' מיום 1/5/09 נכתב מפורשות כי מדינה ג' ציינה באופן ברור כי מדובר בצורך מיידי ואף העלה את האפשרות להחכרה של המערכת שמדינת ג' אישרה כי כוונתה למערכת המסוימת המדוברת. בדו"ח המבקר לא אוזכרו טיעוני מנכ"ל משרד הביטחון לעניין התחרות בין התעשיות, אשר גרמה למבוכה ולנזק ביטחוני במקרה זה ובאחרים ולנסיבות המיוחדות של דרישת לקוח בשילוב עם עסקה משלובת מדינתית וערבות מדינה לעסקה.כל אלו, הינם טיעונים מכריעים המבהירים את החלטת המנכ"ל בעניין זה. 



הליקוי
4. 
בקשתה של מדינה ג' להצטייד במערכת מסוימת  לא נבחנה בעבודת מטה סדורה, דבר המהווה עקיפת הכללים שנקבעו בהוראות המשרד חרף המלצות גורמים שונים במשהב"ט שלא להתערב בתהליכי הבחירה המתבצעים באותה מדינה ולמרות אי-הוודאות בנוגע לספק המועדף על ידי מדינה ג', קידם משהב"ט את המערכת של תעשייה מסוימת, ובכך חרג מהכללים ומהנורמות לשמירה על ניטרליות בין תעשיות בקידום עסקאות ייצוא ביטחוניות. יתרה מזאת, משהב"ט לא ערך תחקירים כדי להפיק לקחים מהשתלשלות האירועים בעסקה זו. נבדקה עסקה נוספת, שבמסגרתה פעל 

מנכ"ל משרד הביטחון בניגוד למדינות הייצוא שהייתה קיימת בנוגע למערכות נשוא העסקה.
תגובה
4. 
עסקאות בין מדינות, בהן מעורבת הממשלה כנותנת החסות וכערבה לכלל העסקה עבור התעשייה הביטחונית, יש  לגלות אחריות מול מדינת הלקוח, לרבות מתן מענה ספציפי ופרטני לדרישותיו. במקרה זה דרישות הלקוח היו למערכת מבצעית לטובת לחימה (אף ציינו כי מבקשים חכירה של מערכת מבצעית) וכזו הייתה רק מערכת אחת ששימשה את צה"ל באותה עת וזו גם הסיבה לכך שהאירוע נוהל על ידי סיב"ט ולא על ידי מפא"ת, שכן לא היו כאן שיקולי פיתוח אלא מהלכי שיווק "מוצר מדף". זאת ועוד, מדינה ג' אישרה כי כוונתה למערכת על בסיס פלטפורמה מסוימת  וכאמור, בעסקאות ממשלה לממשלה המגמה הינה לענות על דרישות הלקוח באופן מדויק ולקדם את בקשת הלקוח במשרד על בסיס מוצר המשמש את כוחות הביטחון בזמן אמת ולפי דרישת הלקוח.תהליך קבלת ההחלטות החריג במקרה זה היה כתוצאה מפניה מפורשת של מדינה ג' ותוך תשומת לב לתחרות אגרסיבית שהייתה בין התעשיות הביטחוניות במדינה ג' על מכירה מערכות מסוימות במדינה זו, ומזעור הנזקים המדינתיים הפוטנציאליים הנגזרים מסוגיה זו. לעניין זה יוזכר כי מדינה ג' פנתה למשרד הביטחון, קודם לבקשתה בנושא המפרט של אמצעי הלחימה, והתלוננה על תחרות פרועה ואגרסיבית בין התעשיות שמלווה אף באיומים מרומזים כלפי הממשל של מדינה ג'. המנכ"ל ור' סיב"ט סברו כי יש להכריע בזריזות ובנחרצות בעניין זה, על מנת שלא להחריף את הפגיעה ביחסים עם הממשל במדינה ג' שהינם בעלי חשיבות מדינית ואסטרטגית למשרד הביטחון וכן למנוע דליפת מידע מסווג ובעיות ביטחוניות קשות שהחלו להתעורר בהקשר זה.


לסוגיית קידום היצוא של מערכות מסוימות מחברה ישראלית, היה מדובר בדרישה דחופה של הלקוח  וכי מדינה ג' אישרה את בקשתו שהייתה על בסיס פלטפורמת המערכת המסוימת של אחת התעשיות. בהתחשב בנסיבות אלה ובכך שמדינה ג' ביקשה כי העסקה תתבצע תוך מעטפת "ממשלה לממשלה" המחייבת מתן בטחונות ממשלתיים למבצעיות המערכת ולביצועיה – לא היה מנוס מקביעה כי הפלטפורמה שתוצע הינה המערכת של אחת התעשיות, אשר רק היא הייתה, כפלטפורמה מאובזרת על פי דרישות הלקוח, בשימוש מבצעי בצה"ל באותה עת. בהקשר זה יודגש כי ההחלטות שמקבלת הרשות המוסמכת בעניין זה אינן מונעות מטעמים מסחריים או עסקיים, כי אם מטעמים של קידום ענייני ביטחון המדינה, שמירה על יחסי החוץ התקינים של המדינה ועמידה בהתחייבויותיה הבינלאומיות. כך, במיוחד בעסקאות ממשלה לממשלה, לרוב אין מנוס מהעדפת מערכת הנמצאת בשימוש צה"לי מבצעי, שכן לזו ניתן לתת ערובה למבצעיותה וליכולותיה ויש כאן אינטרס מובהק בחיזוק קווי ייצור חיוניים עבור 

                    צה"ל ומערכת הביטחון. משרד הביטחון לא יכול היה  לתת התחייבות דומה למערכת של חברה ישראלית אחרת. שילוב של אלו עם דרישת הלקוח הביא לתוצאה כפי שמתוארת בדו"ח הביקורת. יחד עם זאת, ועל רקע זה הנחה המנכ"ל כי ינקטו הפעולות המתבקשות להסדרת מדיניות זו, המוצאת ביטויה גם במסמך מדיניות היצוא הביטחוני בהוראות ונהלי המשרד, שיתוקנו בהתאם, למניעת סתירות ביניהם. 


יעד לסיום: 31 בדצמבר 2012.

ליקוי
5.
על אף שממדיניות ייצוא של מערכות מסוימות עולה, כי המדינה הרוכשת היא זו הבוחרת את הספק המועדף עליה, בדצמבר 2010 קבע המנכ"ל משרד הביטחון, כי ראש מפא"ת, מר אופיר שוהם, יחליט על זהות הספק של מערכות מסוימות שהמערכת שלו תוצג למדינה המסוימת.  
ליקוי
6. 
נימוקיו של ראש מפא"ת, בדבר אינטרס צה"לי ויכולת הספקה, לבחירת מערכת מסוימת של אחת התעשיות היו רלוונטיים גם למערכת המסוימת של תעשייה אחרת.
תגובה
6-5. 
עסקת המערכות עם מדינה ד' צמחה מתוך צורך מבצעי, מיידי ודחוף שהציגה אותה המדינה. נוכח פניה דחופה זו, הוחלט לתת עדיפות למערכות של תעשייה מסוימת מתוך ידיעה ברורה שבאותה עת המוצר המבצעי היחידי שהיה בידי המשרד למערכת מסוימת,כמענה שלם לצורך המוצג ורק אותו ניתן להציע כמענה מיידי ללקוח. במועד הזה לא היה רלבנטי  כלל לתחר בין תעשיות, או להציע כל חלופה אחרת, מאחר והמענה הטכנולוגי והמסחרי של תעשיה מסוימת למערכת מסוימת טרם השלים בדיקות אב הטיפוס המבצעי היחידי שיוצר, ובטח שטרם בשל דגם זה לייצור, בוודאי שלא בשל ליצור סדרתי, העונה לצורך הדחוף. נימוקי ר' מפא"ת רלבנטיים רק לתעשייה אחת. זה היה אירוע קלאסי בו הופעל על ידי מערכת הביטחון, באופן סדור, שיקול דעת המונע ממוטיב ביטחוני ולאומי, ובין-מדינתי, אשר בבסיסו עומדים שיקולים  של יחסי חוץ תקינים ובונים עם מדינה עמיתה השרויה במצוקה ומתן מענה מהיר ומתאים לצרכיה. השיקולים ששקלה הרשות המוסמכת בהקשר זה היו שיקולים של ביטחון ומדיניות חוץ הקבועים בחוק, נוכח האמור, ההחלטה בנסיבות העניין, הייתה עניינית, מהירה ונכונה.  לא נשקלו כל שיקולים זרים או מסחריים, והעדפת פלטפורמה זו, על פני האחרת, נעשתה כאמור אך ורק מטעמים של מבצעיות, רלבנטיות ודחיפות. רק בשלב מאוחר יותר הסתמנה תמונה אחרת של הצורך 

                     המבצעי במדינה ד', תמונה אשר עבורה אכן הייתה רלבנטית גם התעשייה האחרת. ככל שיידרש, יתוקנו הוראות המשרד בהתאם.יעד לסיום 31 בדצמבר- מרץ 2012.



ליקוי
7. 
נוכח הרגישות המדינית שבייצוא הביטחוני, המצב של אי-מילוי הוראות חוק הפיקוח ותקנותיו ביחס לתיאום ולהתייעצות עם משרד החוץ, מעלה חשש לפגיעה באינטרסים המדיניים של מדינת ישראל.

תגובה
7. 
המשרד רשם בפניו את הערות הביקורת ויפעל לתיקונם כולל דרכי קבלת ההחלטות והביצוע במשרד. היצוא הביטחוני ממדינת ישראל מהווה נתח משמעותי מסך היצוא הישראלי, מסייע בקידום ענייניה הביטחוניים, המדיניים והאסטרטגיים של מדינת ישראל ומהווה נדבך חשוב ועיקרי בחוסנה הביטחוני של המדינה, של צה"ל ושל כוחות הביטחון. המשרד עוסק מזה שנים בקידום היצוא הביטחוני ממדינת ישראל ובפיקוח עליו מאידך. במשרד מצוי הידע הביטחוני, הטכנולוגי, המדיני והאסטרטגי לתכלול כלל ההיבטים הנוגעים לתחום רגיש זה. יעד לסיום: 31 בדצמבר 2012.

ליקוי
8. 
על משהב"ט להפיק את הלקחים העולים מדוח זה, ולוודא שליקויים כאלה בתהליכי העבודה לא יישנו.

תגובה
8. 
המשרד הטמיע את הערות הביקורת לעניין יישום חוק הפיקוח על הייצוא הביטחוני, והיועץ המשפטי למערכת הביטחון אף הבהיר שוב מהו המנגנון הראוי בפני פורום הנהלה והוראות החוק ישמרו.
ליקוי
9.
מבקר המדינה רשם לפניו את הודעת שר הביטחון מפברואר 2012, כי בעקבות ממצאי הביקורת "בכוונתו לפעול בהמשך על פי המתבקש מדוח הביקורת". 

הליכים לאיוש משרות במשרד הביטחון
הגופים המבוקרים: משרד הביטחון , נציבות שרות המדינה.

ליקוי
1.
על פי ההוראות הקיימות בדיני מכרזים, ועדת הבוחנים היא הגורם היחיד המוסמך לבחור את המועמד המתאים למשרה. נמצא, שהמשרד נוהג לקיים בחלק גדול מהמקרים דיון מקדים לפני המכרז בהשתתפות סמנכ"ל וראש אמ"ש או סגניתו וגורמים נוספים, ובו מוצגות עמדותיהם לגבי כל אחד מהמועמדים, לרבות התאמתם למשרה המיועדת. בביקורת נמצאו מכרזים שבהם קיים מתאם גבוה בין ההחלטות שסוכמו בדיון המקדים לבין החלטות ועדת הבוחנים. הדבר מעלה את החשש, שלכאורה, המידע שעלה בדיון המקדים אודות המועמדים עבר לנציג המשרד בוועדת הבוחנים והשפיע על החלטתו. מצב זה מנוגד לעיקרון השקיפות, ועלול להשפיע על תוצאות המכרז, בין במכוון ובין שלא במכוון, בבחירת המועמד המועדף על אמ"ש או על האגף שבו מוצעת המשרה. מדובר אפוא בהליך לא ראוי, שאינו עולה בקנה אחד עם מינהל תקין. 

תגובה
משרד הביטחון
1. 
הדיון המקדים הינו דיון מקצועי בו נבחנת עמידת המועמדים לתנאי הסף שבמכרז. נפרס מידע מקצועי מובנה ואובייקטיבי אודות התפקיד והמועמדים. קיום דיון זה תורם לשוויוניות, אחידות והוגנות בעיקר ביחס למועמדים מאגפים אחרים. יודגש בשנית כי החלטה בדבר מועמד הראוי לתפקיד אינה נקבעת בדיונים אלו וכי אגף משאבי אנוש (להלן:אמ"ש) עושה את מירב המאמצים לשמירת תכני הדיון בסודיות מוחלטת. עיקרי הדיונים המקדימים אינם מועברים לנציג המשרד בועדת הבוחנים וכי בעצם קיומם של דיונים אלו ניתנת לנציגי המשרד מעמד והשפעה מרחיקי לכת על פני יתר חברי הועדה. עצם השתתפותם של נציג המשרד וכן של נציג ארגון העובדים בוועדת הבוחנים, בכפוף להנחיית תקנון שירות המדינה, מהווה יתרון על חברי הוועדה האחרים, והרי במרבית המקרים, לאלו הראשונים היכרות מוקדמת עם המועמדים. ישנה חשיבות בקיומו של דיון מקצועי מקדים טרם התכנסותה של ועדת הבוחנים שכן התועלת שיש בקיומו רבה מהנזק שעלול להיגרם, אלמלא התקיים הדיון ותובא מלוא האינפורמציה באופן מובנה, מקצועי ואובייקטיבי על ידי אמ''ש, עלולה להיות תופעה של בחירת מועמדים בעיקר מתוך האגף בו נמצאת המשרה העומדת למכרז. בכוונת המשרד לקיים דיון, בשיתוף נציבות שירות המדינה, במהלכו תוצג בשנית עמדתו בנושא והמטרות לשמן נערך דיון מקדים זה וזאת על - מנת להביא לשינוי המדיניות וההנחיות. יעד לסיום: 31 בדצמבר 2012.

ליקוי
2.
בחירה במועמדים שלא קיבלו את מרב הנקודות - ניתן לבחור במועמד שלא דורג בסיכום הכולל של הנקודות במקום הראשון, ובלבד שהדבר נומק כראוי בפרוטוקול ועדת הבוחנים. בחמישה מהמכרזים שנבדקו, אכן נבחרו מועמדים כאלה, אולם בשלושה מהם ועדות הבוחנים במשרד לא הקפידו על רישום נימוק ראוי. באחד המכרזים זכה מועמד שדורג במקום השלישי. המועמד שלא זכה במכרז ערער לנציבות שירות המדינה, וזו ביקשה לקבל את התייחסות חברי ועדת הבוחנים ואת התייחסות מרכזת הוועדה למכרז. בנש"ם אין סימוכין לכך שההתייחסויות התקבלו. 

תגובה
2.
אגף משאבי אנוש במשרד נוהג על פי תקנון שירות המדינה והנחיות הנציבות בכל הנוגע להתנהלות ועדת הבוחנים.  במשרד קיימת הקפדה יתרה על סדרי עבודת ועדות הבוחנים תוך מתן דגש לנושא העדפה מתקנת, אופן מילוי גיליונות הציונים, אופן קיום הדיון וקבלת ההחלטות, תפיסת תפקידה וסמכותה של מרכזת הועדה וכו'.  הכול נעשה על פי טפסים מובנים של נש"מ, בהתאם להנחיותיה תוך כדי מעקב שלה, משוב, שקיפות ושיתוף פעולה מלא. ככל שישונו הנחיות אלה, המשרד ישנה הפעולות בהתאם. בחירה במועמדים שלא קיבלו את מירב הנקודות חובת ההנמקה להחלטת חברי ועדת הבוחנים וכן חשיבותה ידועה היטב לאמ"ש. מרכזות ועדות הבוחנים במשרד מקפידות על כך שהחלטת חברי ועדת הבוחנים, באשר היא, תהא מנומקת ונהירה. המשרד מציין כי בהתאם להנחיית נציבות שרות המדינה פרוטוקול הועדה אינו סטנוגרמה של דיוני ועדת הבוחנים אלא מסמך מתומצת המכיל את עיקרי הדברים. זאת ועוד, אין זה מתפקידה של מרכזת הועדה להתערב בשיקולים לבחירת המועמד בוועדה לרבות בציונים הניתנים או בנימוקים להחלטה. כל עוד ניתנו ציונים בהתאם לסולם המקובל וכל עוד ניתנו נימוקים להחלטה, אין מסמכותה להתערב עוד. גיליונות הציונים הינם כלי תומך החלטה גרידא. העובדה כי במכרזים שונים התקבלה החלטה השונה מהציונים משניתנו, אין בה כדי להצביע על פגם לנושא ניסוח מחדש של נהלי הוועדה. 


לנושא ניסוח מחדש של נהלי הוועדה - המשרד יפעל לניסוח מחודש של נוהל הועדה וידגיש בו את חשיבות ההנמקה ככלל ובפרט כאשר קיים פער בין החלטת הועדה ובין ציון המועמד הנבחר. יחד עם זאת, מתפקידה של נציבות שירות המדינה לשנות סעיפי הפרוטוקול ונוסח כתיבתו בכדי שיוכל לתת מענה לביקורת הרבה המופנית בנושא זה.  יעד לסיום 1 באוגוסט 2012.


לנושא רענון נהלי עבודה למשתתפי וועדת בוחנים-המשרד יפעל לרענן מעת לעת, בקרב נציגי המשרד, נציגי ועד העובדים והמרכזות את נהלי העבודה של ועדת הבוחנים. בנושא זה יקדם המשרד, מעת לעת, מפגש הכשרה והדרכה של נציגי משרד וארגון העובדים בוועדות הבוחנים 

                   במסגרתו ירענן ההוראות, הכללים להתנהלותה של ועדת בוחנים בדגש על ציוני הערכה, דירוג מועמדים ואופן קבלת ההחלטות בה. לנושא השתתפות נציג ועד בוועדה, באשר להערה בסעיף זה בעניין השתתפות חבר ועד עובדים בועדת בוחנים כאשר אחד המועמדים הינו חבר ועד עובדים -  כאמור, המשרד פועל על פי הנחיית הנציבות בעניין. במידה וישונו ההנחיות, המשרד יפעל בהתאם.  

ליקוי
3. 
דירוג מועמדים בהתאם למרכיב ההשכלה - נמצאו מכרזים שבהם הציונים שנציגי המשרד בוועדת הבוחנים נתנו למועמדים במרכיב ההשכלה לא תאמו את השכלתם בפועל ולא העידו על היחס בין השכלתם של המועמדים השונים. הדבר מעורר ספק, שמא הציון ניתן כדי לקדם מועמד מועדף ולא באופן ענייני.

תגובה
3. 
לנושא פעילות על פי נהלי נש"מ, המשרד מדגיש כי אין זה בסמכותה של מרכזת הועדה לנקוט עמדה או להתערב בשיקולים ובהחלטה של חבר ועדה במתן ציונים. זאת ועוד - בהתאם לנוהלי נש"מ, הציונים לתחומי ההערכה השונים, לרבות תחום ההשכלה, משקפים הערכה של תכונות מעבר לעמידה בדרישות הסף של המכרז. כל אלו מעידים כי הציון הניתן משקף את התרשמותו הסובייקטיבית של חבר הועדה וקיים קושי (והרשאה) להתערב בשיקוליו. לנושא דירוג מעומדים בהתאם למרכיב השכלה תוך עדכון נהלים - בעקבות המלצת הביקורת תודרכו מיידית מרכזות הועדה להקפיד ולהעניק תשומת לב גבוהה יותר לנושא הציונים הן בשלב התדרוך בעת התכנסות הועדה, והן בשלב סיכום הנקודות. כמו כן יפעל המשרד לעדכון והדגשת נושא זה, בנוהל המופץ לחברי הועדה. יעד לסיום 6 ביוני 2012.
ליקוי
4. 
פערים גדולים בין הערכות בוחנים - נמצאו מכרזים שבהם היו פערים גדולים בין הציונים שנתנו חברים שונים בוועדות בוחנים לאותו מועמד, גם כשמדובר בנתונים אובייקטיביים כגון ניסיון, ידע, השכלה והכשרה. במקרים אחרים נמצא דמיון רב עד כדי זהות בין הציונים שנתנו יו"ר הוועדה (נציג נש"ם) ונציג המשרד בוועדה למועמד שזכה ופער גדול בין ציונים אלה לעומת הציונים שנתנו שני החברים האחרים בוועדה. על אף שהערכות הבוחנים הן סובייקטיביות, ובהחלט תיתכן התרשמות שונה ממועמדים, נמצאו מקרים שבהם הפערים היו קיצוניים ולא סבירים וללא כל נימוק לכך בפרוטוקולים. יתר על כן, יחידת המכרזים באמ"ש לא בחנה את הסיבות לכך, לצורך הפקת לקחים. באחד המקרים פנה יו"ר ועד העובדים במשרד למשנה לנציב שירות המדינה דאז, וביקש לבדוק את הליך 

          המכרז. האחרון השיב ליו"ר הוועד, כי מהתרשמותו הראשונית "התנהלות המכרז הזה מעוררת סימני שאלה לא מעטים המחייבים בחינה מעמיקה יותר"; אך מעבר לכך לא נעשה בירור נוסף.

תגובה
4. 
בכפוף להנחיית נש"מ הציונים בועדת הבוחנים משקפים את עמדתם האישית של כל חבר ועדה ואינם ניתנים להתערבות מצד חברי הועדה האחרים לרבות מרכזת הועדה. המשרד ימתין להנחיות נש"מ חדשות בנושא ויפעל על פיהן, במידה וההנחיות תשוננה. 


ליקוי
5. 
העדפה מתקנת וייצוג הולם לנשים - לאחד המכרזים ניגשו שני גברים ואישה. על אף שבסיכום הנקודות הכללי דורגה המועמדת במקום הראשון, בסעיף בפרוטוקול המתייחס להעדפה מתקנת וחובת הייצוג ההולם נכתב כי למרות שהמועמדת קיבלה את מרב הנקודות, ועדת הבוחנים סבורה כי לתפקיד מתאים יותר מועמד אחר. על ועדת הבוחנים היה לנמק כראוי את החלטתה שלא לתת העדפה מתקנת למועמדת שדורגה כאמור במקום הראשון.

תגובה
5. 
ועדת הבוחנים המועלית בהקשר נושא זה, אכן פעלה על פי החוק למתן העדפה מתקנת. כאשר חברי הועדה סוברים כי המועמד הנבחר עולה בכישוריו על האחרים, אין מקום ל"שכנעם" לקחת בחשבון עניין העדפה מתקנת. מרכזת הועדה מציינת בפני חברי הועדה את לשון החוק, הן בשלב התדרוך והן בשלב הדיון הסופי. 
ליקוי
6.
עיקרון השקיפות מחייב כתיבת פרוטוקול אשר ישקף את עיקרי הדברים הנאמרים בוועדת הבוחנים. עיון בכ-80 פרוטוקולים של מכרזים פנימיים שפרסם המשרד בשנת 2010 העלה, כי רובם אינם מכילים כלל מידע בנוגע לעמדותיהם של חברי ועדת הבוחנים ועל מהלך הדיון עד לקבלת ההחלטה, ולא ניתן ללמוד מהם על הסיבות לבחירת מועמד זה או אחר.

תגובה
6. 
רישום ועריכת הפרוטוקולים במשרד נעשה על פי הנחיות נציבות שירות המדינה. מדובר בטופס מובנה משותף לכלל משרדי הממשלה אשר נוסח על ידי נש"מ, וממולא בהתאם להנחייתה. אגף משאבי 
                     אנוש יפעל בשיתוף פעולה ובשקיפות מלאה עם הבקר שתקצה נש"מ למשרד. כמו כן, עד לשינוי פורמט הפרוטוקול, ימשיך תחום המכרזים להקפיד ביתר שאת, על הסבר ענייני ומנומק להחלטת ועדת הבוחנים, כפי שמוצגת בפרוטוקול. כמו כן, יש הקפדה על העדפה מתקנת, התייחסות למועמד שלא קיבל את מירב הנקודות ועל מיקוד בכלל.
ליקוי
7.
תיאורי תפקיד ודרישות סף מעודכנים נועדו לאפשר את בחירת המועמד המתאים ביותר לאיוש המשרה. נמצאו מקרים שבהם פורסמו מכרזים, בלי שתיאורי התפקיד ודרישות הסף נבחנו ועודכנו טרם פרסום המכרז, ומקרים, שבהם ניסוח דרישות המכרז לא היה חד-משמעי, דבר שיאפשר פרשנויות שונות. נוסף על כך, שעה שבמרבית המקרים אמ"ש ונש"ם ערכו בירור כדי לוודא עמידתו של מועמד בתנאי סף, במקרה אחד אושרה מועמדות בלי שהנושא נבדק עד תום.

תגובה
7.
אמ"ש מכיר בחשיבותם של תיאורי התפקיד ובעמידת מועמדים בדרישות הסף. הבדיקה הנעשית בתחומים אלו הינה קפדנית, מקצועית, אובייקטיבית ובשיתוף פעולה מלא עם נציבות שירות המדינה. החל משנת 2011, על רקע השינויים הארגוניים במשרד, הנחה סמנכ"ל ור' אמ"ש את כלל אגפי המשרד וכן את יחידת התקינה לבחון היטב כל תיאור תפקיד העובר לפרסום המכרז. המשרד בדיעה כי, לא ניתן להקיש מהמקרה הבודד כפי שבא לידי בדו"ח אל הכלל. אמ''ש הנחה את ראשי ואמרכלי האגפים במשרד להקפיד על ניסוח חד משמעי של דרישות ההשכלה והניסיון בתיאורי התפקיד. יחידת התקינה פועלת מזה חודשים יחד עם האגפים השונים במשרד לעדכון תיאורי התפקיד ולניסוחים של הדרישות באופן ברור ומשקף את הנדרש בכל תפקיד.
ליקוי
8.
הליך האיוש של משרה מסוימת בחו"ל לא התבצע כנדרש על פי ההוראה: אמ"ש לא פרסם את דבר קיומה של המשרה הפנויה ולא התכנסה ועדה לבחירת מועמד מתאים. מנכ"ל המשרד דאז, מר פינחס בוכריס, בחר בעובדת בכירה במשרד לתפקיד ופטר אותה מעמידה בדרישות הסף וממבחן שפה, שבהם נאלץ כל מועמד לעמוד. מנכ"ל המשרד, מר אודי שני, אשרר את החלטת המנכ"ל הקודם.

תגובה
8. 
מדובר באירוע בודד משנת 2010 שאין להקיש ממנו מן הפרט אל הכלל. יתרה מכך,  החל משנת 2011, איוש משרות בחו"ל מתבצע על פי הליך בחירה מקובל ובשיתוף פעולה מלא עם נציבות שירות המדינה, כאשר נציגה הינו חבר בועדת הבחירה. המשרות מתפרסמות לכלל העובדים ורשאים להגיש מועמדות אלו אשר עונים על כל דרישות הסף במלואן וכן על הקריטריונים הנוספים המעוגנים בהוראות המשרד. הועדה הממליצה לאיוש משרות בחו"ל מנוהלת בהתאם לנהלים, הרכב הועדה מעוגן אף הוא בהוראות המשרד והוא כולל נציג מטעם נציבות שירות המדינה. אמ"ש משקיע מאמצים רבים, כדי להביא להתנהלות תקינה, ראויה ואובייקטיבית של ועדות הבוחנים וכן לאיוש מיטבי במשרות דנן.
ליקוי
9. 
על נש"מ לפעול לשיפור האפקטיביות של ועדת הבוחנים ודרכי עבודתה. נוסף על כך, הליקויים העולים במצב הקיים מצביעים על כך, שעל נש"ם לבחון כיצד לשפר מהותית את ההליך כולו, בדגש על איכות ואובייקטיביות המידע המוצג בפני ועדת הבוחנים על המועמדים, בין היתר, על ידי שיפור הכלים הקיימים והרחבת השימוש בכלי מיון נוספים. זאת, כדי להגדיל את הסיכויים שוועדת הבוחנים תבחר במועמד המתאים ביותר למשרה ולארגון.

תגובה 
נציבות שרות המדינה

9.
נציבות שרות המדינה נערכת לרפורמה מקיפה בכל הקשור לאיוש משרות באמצעות מכרזים. במסגרת זו תתייחס נש"מ לכלל הממצאים והליקויים שהמבקר העלה בנושאים הבאים: הדיון המקדים, דרך ראויה לכתיבת פרוטוקולים, תיאורי תפקידים ודרישות סף, העדפה מתקנת לנשים. כמו כן יטופלו הנושאים הקשורים ישירות להתנהלות ראויה ונכונה של וועדת הבוחנים החל מהרכבה (נציג וועד העובדים כחבר), הכשרתם של חברי הוועדה ומתן הערכות. נש"מ תעלה את הנושאים לדיון בוועדה הפנימית לתיקון ליקויים הקרובה על מנת להבטיח את הטעון תיקון.  
מיגון מטוסי נוסעים אזרחיים - מעקב מורחב
הגופים המבוקרים: משרד הביטחון , משרד התחבורה, ורשות התעופה אזרחית.

ליקוי
1. 
משרד התחבורה, שנקבע כגורם בעל האחריות הכוללת לניהול פרויקט מיגון מטוסי נוסעים אזרחי, לא הקים מסגרת משימתית שתישא באחריות למימוש הפרויקט, ולא הוגדרו התפקידים והסמכויות של כל אחד מהגורמים המעורבים בפרויקט ויחסי הגומלין ביניהם. כמו כן, לא גובשה תפיסה לניהולו האינטגרטיבי של הפרויקט, המביאה לידי ביטוי את מאפייניו הייחודיים. גם כאשר עלו סוגיות מהותיות, הסיכומים וההחלטות שהתקבלו היו לעתים סותרים, וחלקם לא מומשו כלל או שמומשו באיחור רב.

ליקוי
2.
נוכח המבוי הסתום שאליו נקלע פיתוח מערכת ב' התקיים במרץ 2011 - בעת ביצוע ביקרות המעקב של משרד מבקר המדינה על הנושא - דיון בראשות רה"מ, ובסופו הוא קבע שיש להאיץ משמעותית את פיתוח המערכת ואת התקנת המערכות על המטוסים. בהמשך לכך, היה על משרד התחברה להגיש הצעת החלטה מעודכנת לאישור ועדת שרים בנוגע לחלוקת ההוצאות בין המדינה וגופים אחרים. על אף שמדובר בנושא בעל דחיפות לאומית ביטחונית, ובכל יום שחולף ללא טיפול קיים סיכון לתעופה האזרחית ולאלפי נוסעים, רק לאחר סיום ביקורת המעקב, כחמישה חודשים מאז קביעת רה"מ, עדכן משרד התחבורה את הנוסח הסופי של הצעת ההחלטה.
ליקוי
3.
גם המענה לטווח הארוך התעכב, וחוזה ההתקשרות לפיתוח מערכת ב' נחתם רק באמצע שנת 2009. במועד סיום ביקורת המעקב טרם נפתרו חילוקי הדעות בין הגורמים המשתתפים בפיתוח המערכת ובהתקנתה, דבר העלול לעכב את המשך התקדמות הנושא.
ליקוי
4.
על כל הגורמים המעורבים, בהובלת שר התחבורה ומנכ"ל משרדו ובתיאום הדוק עם משרד האוצר, לפעול בדחיפות לפתרון הסוגיות העומדות על סדר היום. 
תגובה
משרד התחבורה - רשות התעופה האזרחית
4-1. 
למרות כל הקשיים שצוינו בגוף הביקורת, התוכנית עומדת בלוחות הזמנים וצפוי שאף תקדים את לוחות הזמנים המקורי להתקנת המערכות במטוסים. מיד עם התנעת התוכנית הוקמה מסגרת משימתית שתישא באחריות למימושו, והוגדרו כלל הסמכויות  והאחריות של כלל הגופים המעורבים בתוכנית. העיכוב בפרסום הנוסח הסופי של הצעת המחליטים שהתקבלה ב-5 בספטמבר 2011 נגרם עקב התנגדות משרד האוצר.
תגובה
משרד ראש הממשלה - המטה לביטחון לאומי
4-1.
לאור דו"ח הביקורת מובאות התייחסויות מהן עולה שיתכן ותהליכי המעקב ובקרה משופרים היו מביאים להתנהלות משופרת בפרויקט ותוצאות טובות יותר. בהתחשב בכך שהמל"ל/לוט"ר הוגדר כגורם המבצע מעקב ובקרה לפרויקט זה, מקבל המל"ל את הביקורת ופועל למימוש החלטות ראש הממשלה להרחבה והאצת הפרויקט ובכלל זה, מקיים ומבצע פגישות מעקב ובקרה ועושה כל לעיל ידו להביא ליישום החלטות אלו בהקדם האפשרי. במסגרת זו, בוצעו דיוני מעקב והכנה בראשות רמ"ט לוט"ר וכחלק מעבודת המטה שנדרשה להרחבה והאצת הפרויקט ובהשתתפות כל השותפים הנוגעים בדבר.
תגובה
משרד הביטחון
4-1. 
התוכנית הינה פרויקט לאומי להגנת התעופה האזרחית במדינת ישראל. במסגרת חלוקת האחריות בתוכנית, התבקש מפא"ת להיות הגוף המקצועי המוביל את התכן בפרויקט, את תהליך ההתקשרות למימוש התוכנית ואת הבאתה למבצעיות. הפרויקט מנוהל  ומבוקר על ידי משרד התחבורה כממונה מטעם הממשלה על הניהול של התוכנית ומימושה מול משרד הביטחון המשמש כזרוע המבצעת בתוכנית. התוכנית נמצאת בשלב האינטגרציה וההיערכות לניסויים המתוכננים למחצית השנייה של 2012. נכון להיום (מרץ 2012), התוכנית עומדת בכל הביצועים המוגדרים באפיון הטכני ובחוזה ואף בלוחות הזמנים המוגדרים בפרויקט.    
הספקת שירותי רפואה לחיילים על ידי צה"ל 
ומשרד הביטחון 

הגופים המבוקרים: משרד הביטחון, צבא הגנה לישראל ומשרד הבריאות.

ליקוי
1. 
משנת 2003 רוכשים משהב"ט וצה"ל שירותי רפואה ממשרד הבריאות ללא מסגרת נורמטיבית ברורה המסדירה את תנאי ההתקשרות בין הצדדים. זאת, למרות הממצאים של מבקר המדינה בביקורות הקודמות. בעקבות פרסום ממצאי המעקב בשנת 2008, הודיע משהב"ט למשרד ראש הממשלה, ש"מנכ"ל המשרד הטיל על חשב המשרד לסיים את הטיפול בנושא זה על בסיס הסיכום שסוכם בינו לבין מנכ"ל משרד הבריאות, וכי על ההסדר החדש להיחתם עד סוף שנת 2008". הוראה זו לא בוצעה.העובדה שעד נובמבר 2011 משרד הבריאות ומשהב"ט לא חתמו על הסכם שילוב חדש, חרף קביעותיהם הנחרצות של שלושה גורמים - הוועדה לענייני ביקורת המדינה של הכנסת, מבקר המדינה והיועץ המשפטי לממשלה - היא ליקוי חמור. האחריות למצב זה מונחת בראש ובראשונה לפתחם של המנכ"לים של משהב"ט ומשרד הבריאות מאז 2003. עם זאת יצוין, כי במהלך ביקורת זו ובעיקר בעקבותיה, חלה התקדמות בנושא, לה תרמה הפעילות שנקטו מנכ"ל משהב"ט, מר אודי שני, ומנכ"ל משרד הבריאות, פרופ' רוני גמזו. לאחר סיום דוח ביקורת מעקב זה, באוקטובר 2011 דיווח משהב"ט למשרד מבקר המדינה שהסכם שילוב חדש עם תשעה מבין 11 בתי החולים הממשלתיים עומד להיחתם. שני בתי החולים שאינם כלולים בו הם בי"ח תל השומר ובי"ח איכילוב, המספקים כ-45% משירותי הרפואה של בתי החולים הממשלתיים עבור צה"ל. נכון לינואר 2012 לא נחתם עדיין הסכם. כעת אפוא, חלה על שני המנכ"לים החובה לוודא שאכן יושלם הטיפול בנושא. 

תגובה 
משרד הביטחון
1. 
סטאטוס החתימה על ההסכמים נכון למרץ 2012- הסכם עם 9 בתי חולים (מתוך 11) נחתם על ידי מורשי החתימה במשרדי הבריאות והביטחון. נוהל משא ומתן עם בית חולים "איכילוב" בו המשרד הגיע להבנות ולהנחות גבוהות מתעריף משרד הבריאות עבור צה"ל ואגף השיקום (הנחות הגבוהות מההנחות שהתקבלו בהסכמים החתומים). החוזה ייחתם בהקדם. נוהל משא ומתן עם בית חולים "שיבא", טרם סוכם המשא ומתן באופן סופי המאפשר חתימת על ההסכם מנכ"ל משרד הבריאות אישר למשרד הביטחון לנהל משא ומתן פרטני מול בתי החולים הממשלתיים. האחריות לניהול המו"מ וחתימה על ההסכמים הוטלה על חשב המשרד. 


תגובה 
צבא הגנה לישראל
1.
החל מ – 1.1.2008 החל משרד הבריאות לחייב את משרד הביטחון בתעריפים מלאים של שירותי הרפואה אותם הוא מספק לחיילי צה"ל, ללא ההנחה שניתנה בהסכם הישן. במקביל, המשיך לגבות ממשרד הביטחון את הקנסות בגין אי הצבת כוח אדם אמבולטורי כמתחייב בהסכם הישן. לאור עובדה זו, המשיך משרד הביטחון להתנהל על פי ההסכם הישן, קרי, שילם קנסות בגין אי הצבת כ"א ומימש את זכאותו להנחות. כך לטענת בתי החולים צבר משרד הביטחון את "חובותיו".


יש לציין כי קנסות בגין אי הצבת כ"א אמבולטורי (ולחילופין, הצבת כוח אדם צבאי על התקנים האמבולטוריים בבתי החולים ללא תמורה) מהווים את האיזון להנחות על שירותי הרפואה שמקבל משרד הביטחון. 


במהלך חודש ינואר 2012 נחתם הסכם שילוב בין משרד הביטחון לבין 9 בתי חולים הממשלתיים. במקביל, פועל המשרד להשגת הסכם מול בתי החולים "שיבא ואיכילוב". משרד הבריאות אסר על בתי החולים הנותרים (שיבא ואיכילוב) להגיע להסכם נפרד עם משרד הביטחון, ובוודאי לא הסכם שיספק הנחות גדולות יותר מאשר בהסכם עם כלל בתי החולים.חשוב להדגיש כי אי יכולתו של משרד הבריאות לכפות את ההסכם על כלל מנהלי בתי החולים היה אחד מהגורמים המרכזיים לעיכוב החתימה על ההסכם לאורך השנים.


בביקורת הקודמת העיר מבקר המדינה על ה"ברטר" הקיים בין תשלום על כ"א ותשלום על שירותי הרפואה והנחה להפריד בין השניים. הפרדה זו בוצעה הלכה למעשה בהסכם החדש שנחתם בין משרד הביטחון ל-9 בתי החולים הממשלתיים, ולפיו צה"ל ימשיך להשאיל כ"א רפואי לבתי החולים (רופאים בעיקר) ועבורם יקבל תשלום כפי שהוסכם על ידי הצדדים, ומנגד ישלם עבור השירותים הרפואיים אותם הוא רוכש.


לגבי מחשוב טפסי הפניה – כבר בשלהי שנת 2007 מוכן טופס ההתחייבות הצה"לי (ט' 103) והופסק השימוש בטפסי הפניה ישנים. רק ביולי 2009, לאחר זמן הטמעה ממושך, הופסק סופית לכבד הפניות ישנות. 


לגבי פניית חיילים למיון – האמירה כי צה"ל אינו משלם עבור חייל שהגיע למיון ללא טופס הפניה אינה נכונה. על פי הוראות קרפ"ר חייל שהגיע למיון ללא טופס הפניה נדרש לגשת לרופא היחידה על מנת  לקבל טופס הפניה בדיעבד (ט' 119) אותו הוא נדרש להעביר לבית החולים. במידה שלא עשה כן, ביה"ח צריך לשלוח לחייל התראה לתשלום. לפנים משורת הדין, ועל מנת שלא לפגוע בחיילי צה"ל, מתבצעת התחשבנות בין צה"ל לבתי החולים. 


לגבי טענות בית החולים להפרשי התעריפים בביקורי המיון ובמערך האמבולטורי, אשר חוזרות על עצמן במהלך הדוח, נובעות מן העובדה שבתי החולים הממשלתיים חייבו את משרד הביטחון במחירים 

                   מלאים מינואר 2008 ובו בזמן המשיכו לחייב את המשרד בגין קנסות כ"א. משרד הביטחון פעל לאורו של ההסכם הישן, לכאורה בהסכמה בין שני הצדדים.

תגובה
משרד הבריאות
1.     
לאחר דיונים רבים בין משרד הבריאות ובין משרד הביטחון וחיל הרפואה הגיעו הצדדים להסכמות הבאות:
          א. 
משטר התשלומים.
          ב. 
בהיקף מתן השירותים (אמבולטורי, אשפוז, חדר מיון) ועל היקף ההנחה ותלותה בהיקף הרכש על ידי צה"ל (תוך התחשבות בעובדה שצה"ל עשה מיקור חוץ בקניית שירותי רפואה לשתי קופות חולים ומרכיב זה ילך ויגדל במהלך השנים הקרובות וישפיע על מידת רכש השירותים על ידי צה"ל מבתי החולים של המדינה).
          ג.
המשא ומתן באשר לתקני ההעסקה ולאופי העסקת רופאים (בעיקר) כמושאלים בבתי החולים של המדינה נמשך. הוסכם על גובה שכר הרופא והתורנויות שיבצע. נותר להגדיר את מספר התקנים הנדרשים ואת מקורם (שכן בעבר ההעסקה הייתה ברובה בשיטת ברטר ללא קביעת תקנים, אלא קביעת היקף התשלום מסך התשלום בגין קניית שירותים אמבולטוריים). לבקשת המשרד, צה"ל הגדיר את מספר התקנים הנדרשים לו לשם השאלת רופאים לבתי החולים. לאחרונה נערכה פגישה בין משרד הבריאות, חיל הרפואה, משרד הבריאות ונציבות שירות המדינה לשם דיון והגעה לסיכומים, פגישות אלו תימשכנה, הגם שנושא זה, כאמור, לא יעכב את החתימה על הסכם לרכישת השירותים על ידי צה"ל.
        ד.
המשרד מציין שלהסכם הזה, האמור להיחתם, הצטרפו 9 בתי חולים ממשלתיים. בתי החולים איכילוב ושיבא לא הצטרפו להסכם. למרות זאת בחר מנכ"ל המשרד לאשר את ההסכם על בסיס 9 בתי חולים ולהמשיך את הפעילות מול שני בתי החולים האחרים.
        ה.
בפגישה שנערכה בין מנכ"ל משרד הבריאות וקצין רפואה ראשי  סוכם כי ההסכם עם בתי החולים יישאר בעינו חוק הבטחת היקפי הרכישה בבתי חולים אלו. המרכזים הרפואיים שיבא ואיכילוב (מרת"א) ינהלו משא ומתן על רכש השירותים מול משרד הבריאות.


כאמור לעיל, ההסכם ייחתם עם תשעה בתי חולים ולא שמונה. בעקבות פעילות משרד הבריאות, הצטרף בית חולים רמב"ם להסכם. דבר זה מסדיר את זמינות שירותי הרפואה בשגרה לחיילים בצפון הארץ. בית החולים רמב"ם טען שהוא צפוי להפסדים גם בגין השינוי במודל העסקת הרופאים הצבאיים בבתי החולים והכנסתו תפחת בגין זה. נושא זה נבדק על ידי משרד הבריאות, בכל מקרה בית החולים בחר להצטרף למתן שירותי בריאות על פי ההסכם שהתגבש.


ליקוי
2. 
משהב"ט צבר חובות רבים לבתי החולים של קופ"ח כללית. לטענת קופ"ח כללית, כל פגיעה במקורותיה משפיעה ישירות על יכולתה לשפר ולהרחיב את השירותים שהיא מעניקה למבוטחים ועל יכולתה לרכוש ציוד ומכשור רפואי; חלק מהחובות שולמו רק בעקבות פנייה לערכאות. לדברי נציגי הקופה, התנהלות זו של משהב"ט הייתה בין הסיבות שגרמו להודעתה מפברואר 2011 בדבר ביטול הסכמי השילוב שבין בתי החולים של קופ"ח כללית ובין משהב"ט. 

תגובה 
משרד הביטחון
2. 
סוכמו הבנות ובוצעו חילופי טיוטות לחוזה. העקרונות שנקבעו בהבנות מיושמים בפועל בהתחשבנות השוטפת (קבלת הנחות מתעריף משרד הבריאות). עדיין מתקיימים דיונים לסיכום סופי של ההסכם. צפי לחתימה: במהלך חודש מרץ 2012. 


תגובה
צבא הגנה לישראל
2.
למרות הטענות המצוינות על ידי נציגי שרותי בריאות כללית בגינם הודיעו על ביטול ההסכמים מול משרד הביטחון, נוהל במקביל משא ומתן מזורז לחתימה על הסכם חדש שעקרונותיו כבר סוכמו בין הצדדים. המשרד הסדיר את נושא תשלומיו לשירותי בריאות כללית באמצעות משא ומתן בנושא ביקורי חיילים בחדר מיון בבתי חולים סורוקה ויוספטל והן בנושא השלמת תשלום בגין תעריף ג' שהתבקש על ידי שירותי בריאות כללית. 

ליקוי
3. 
תהליך הפקת החשבוניות מבתי החולים הממשלתיים, משלוחן למשר"פ והטיפול בהן שם, הוא מסורבל ובחלק מהמקרים גרמו לעיכובים של חודשים עד לתשלומן.סכומן של החשבוניות ששולמו בפיגור בשנים 2009 ו-2010 עמד על כ-67% מכלל החשבוניות. כמו כן, גם ממוצע סכומן של החשבוניות ששולמו בפיגור, היה גבוה בכמעט פי שלושה בהשוואה לזה שנמצא בביקורת הראשונה (בשנים 2001-2003). על המרכז לשירותי רפואה בצה"ל ועל משרד הביטחון לעמוד במועדי התשלום לבתי החולים, על פי ההסדרים עם ספקי השירותים ועל פי הוראות המשרד, ולנקוט צעדים שימנעו המשך התופעה של פיגור בתשלום לספקי השירותים. על בתי החולים הממשלתיים ועל המרכז לשירותי רפואה בצה"ל להנהיג ביניהם סדרי עבודה שיבטיחו, שהחשבוניות החודשיות יגיעו לייעדן בתוך ימים ולא בתוך חודשים, כפי שאירע לעתים קרובות. 

תגובה
משרד הביטחון
3. 
בהסכם השילוב החדש ניתן מענה ונקבעו מנגנוני קיזוז ופיצוי במקרה בו התשלום יבוצע מעבר למועד התשלום החוזי. להערכת המשרד, הנ"ל צפוי למנוע עיכובים באישור החשבוניות ולצמצם את כמות החשבוניות שתשולמנה בפיגור, כדלקמן:
א. התשלום יבוצע בתום 60 ימים מיום קבלת החשבונות בענף התקציבים ובכפוף לאישורו. היה והחשבון יאושר חלקית בלבד, ישולם החשבון  בקיזוז שאינו עולה על 10%. במקרים בהם נדרש לקזז תשלום מעבר ל-10%, אזי בגין ההפרש (מעבר ל-10%) תבוצע התחשבנות בין הצדדים בחודש דצמבר בכל שנה בתוספת ריבית חשב כללי מיום תשלום החשבונית החלקית ועד לתשלום ההפרש בפועל.
ב. היה והחשבון לא נבדק ולא אושר תוך 60 יום מקבלתו, ישולם סכום החשבון  במלואו.
ג. במקרה בו התשלום יבוצע מעבר ל-60 יום ממועד קבלת החשבונות בענף תקציבים, יפצה המשרד את הספק בריבית חשב כללי מהמועד הקבוע בהסכם זה  ועד למועד ביצוע התשלום בפועל. הוצאה נוספת (קרי, חיוב בריבית), תביא להערכת המשרד ליתר מאמץ הצדדים לתשלום במועד
.
תגובה 
צבא הגנה לישראל
3.
הסיבות לעיכוב בתשלום נעוצות בכל הגורמים המעורבים בתהליך, שהינו מסורבל. מקורו בצורך לבדוק את החשבוניות המוגשות לתשלום למשרד הביטחון, בשל טעויות רבות שיש בחיוב שמגישים בתי החולים.


תהליך הבדיקה והאישור המתבצע בענף תקציבים הינו התהליך העיקרי והמהותי בתהליך בדיקת החשבונית. החשבוניות נבדקות על ידי אנשי רפואה, המהווים סמכות מקצועית ובעלי ידע לבדיקת החשבוניות והחומר הרפואי המצורף להן. תהליך הבדיקה הינו תהליך שיטתי, ומקצועי המחייב ירידה לפרטים. קיימת שונות גדולה בין חשבוניות של בתי חולים קטנים לעומת חשבוניות של בתי חולים גדולים ולכן לא קיימת אחידות במשכי הבדיקה של החשבוניות. המרכז לשירותי רפואה (להלן המשר"פ) עושה כל שביכולתו לסיים את תהליך הבדיקה בזמן הקצר ביותר ולהעביר את אישורו להמשך טיפול משרד הביטחון בהקדם. 


בהמשך לזאת, בהסכם שנחתם בין משרד הביטחון לתשעה בתי חולים הממשלתיים הביא המשרד לשיפור ההתנהלות ולעמידה בתנאי התשלום. 


בשלהי שנת 2011 עודכן נוהל בדיקת החשבוניות במשר"פ (נוהל מס': 03-02-תקצ) הקובע כי חשבוניות תקינות ייבדקו תוך 30 יום בממוצע ויועברו למשרד הביטחון לתשלום.

                     להלן פעולות שננקטו לצורך השלמת פערי וליקויי מחשוב במשר"פ:


תקלות מחשוב: בוצע עיבוי של תהליכי גיבוי המידע מול ממר"ם על מנת להבטיח פתרון מחשובי מהיר יותר בזמן תקלות/נפילת השרת בעתיד.


בנושא שליחת חשבוניות מבתי החולים למשר"פ: חיל הרפואה פועל לקבלת מדיה באופן דיגיטלי דרך העברה ישירה בין מערכות המחשוב באמצעות "כספת". דרך זו תקצר משמעותית את התהליך. הנושא נבחן ואופיין מול שירותי בריאות כללית שיהוו פיילוט לתהליך זה. בשלב זה עדיין לא ניתן בצה"ל/אבטחת המידע אישור לפתיחת "כספת".


בנושא הזנת הנתונים למערכת המחשוב: הזנת נתוני החשבוניות הינה באחריות משרד הביטחון. משר"פ מסייע למשרד לבצע זאת מתוך רצון לייעל ולקדם את התהליך.
תגובה
משרד הבריאות
3.
להלן עיקרי תהליך ההתחשבנות כפי שנקבע בהסכם שנחתם בין צה"ל ומשרד הבריאות:

א.
בתחילת כל חודש יגיש כל בית חולים לענף תקציבים בחיל הרפואה וליחידה הרפואית באגף שיקום נכים במשרד הביטחון במדיה מגנטית או ב"כספת" לפי הסכמת הצדדים, חשבונות נפרדים לפי הפירוט שנקבע בהסכם.
ב.
בנוסף, יעביר כל בית חולים במדיה מגנטית או ב"כספת" לפי הסכמת הצדדים בתחילת כל חודש עבור החודש הקודם לאישור ענף התקציבים חשבון זיכוי לפי התעריפים שנקבעו בהסכם המפרט את כוח האדם הצבאי המוצב בו.
ג.
דרישות להפרשים בגין חשבונות קודמים, יוגשו בנפרד ולא יצורפו לחשבונות החודשיים והן תוגשנה עד ל- 20 בכל חודש בעבור החודש שחלף.
ד.
התשלום יבוצע בתום 60 ימים מיום קבלת החשבונות בענף התקציבים ובכפוף לאישורו, ולמילוי התנאים האמורים בהסכם. 
ה.
היה והחשבון אושר באופן חלקי בלבד, ישולם החשבון  בקיזוז. 
ו.
במקרים בהם משר"פ סבור כי נדרש לקזז תשלום מעבר ל-10% , אזי בגין ההפרש (מעבר ל-10%) תבוצע התחשבנות בין הצדדים בחודש דצמבר בכל שנה. היה ובמסגרת ההתחשבנות יאושר ההפרש אזי ישלם בית החולים את סכום ההפרש בתוספת ריבית חשב כללי מיום תשלום החשבונית החלקי ועד לתשלום ההפרש בפועל.
ז.
במקרה בו בית החולים חולק על הקיזוז (עד 10%) שבוצע בחשבון, יעביר לענף תקציבים במרכז לשירותי רפואה (להלן משר"פ) ערעור על הקיזוז תוך 90 יום. המשר"פ ישיב על הערעור תוך 90 יום ממועד קבלתו; במידה ועדיין קיימת מחלוקת וסכום הערעור לא אושר במלואו, יועלה הנושא לבדיקת חשבי משהב"ט ומשרד הבריאות ויוכרע תוך 90 יום.
ח.
חשבון שלא נבדק ולא אושר תוך 60 יום מקבלתו, ישולם סכום החשבון במלואו. 
ט.
המשר"פ יבדוק את החשבון ויודיע על אישור התשלום במלואו או לחילופין על קיזוז בתשלום תוך 90 יום ממועד תשלום החשבון; במקרה בו בית החולים חולק על הקיזוז שבוצע בחשבון, יעביר לענף תקציבים במשר"פ ערעור על הקיזוז תוך 90 יום. המשר"פ ישיב על הערעור תוך 90 יום ממועד קבלתו; במידה ועדיין קיימת מחלוקת וסכום הערעור לא אושר במלואו, יועלה הנושא לבדיקת חשבי משרד הביטחון ומשרד הבריאות ויוכרע תוך 90 יום.
י.
במקרה בו התשלום יבוצע מעבר ל-60 יום ממועד קבלת החשבונות בענף תקציבים, יפצה המשרד את הספק בריבית חשב מהמועד הקבוע בהסכם זה ועד למועד ביצוע התשלום בפועל.
יא.
בתום שנה ממועד תחילת ההסכם ייבחן תהליך ההתחשבנות על ידי חשבי משרד הביטחון והבריאות, ויוחלט על המשך תנאי ההתחשבנות להמשך תקופת ההסכם.
יב.
הצדדים לא יעלו לראשונה טענות בעניין חשבונות בחלוף 12 חודשים מיום מתן הטיפול נושא החשבון, אלא בהסכמה משותפת.
 יג.
הצדדים מסכימים כי משרד הביטחון רשאי להורות על העברת החשבונות האמורים לעיל או מקצתם לגורם אחר. הוראה כאמור תועבר בכתב לבתי החולים ותכנס לתוקפה 30 יום לאחר נתינתה לבתי החולים. 
צבא הגנה לישראל
היבטים בנושא החינוך בצה"ל

הגופים המבוקרים: צבא הגנה לישראל.

ליקוי
1. 
אף שהמפקדים הם המחנכים העיקריים בצה"ל, קיים פער בין המוטל עליהם בתחום החינוכי, ובמיוחד בנושאים המצריכים קיום של שיח פיקודי עם חיילים, לבין כשירותם למלא תפקידיהם. הפערים העיקריים נוגעים, בין היתר, לחוסר בהכשרה בתחום קיום השיח הפיקודי-חינוכי באמצעות מתודת הנחיה; להיעדר משנה סדורה של מפקדים בנוגע לתפקידם החינוכי; לקושי של מפקדים לקיים שיח פיקודי-חינוכי עם חייליהם, וקיום מועט מדי של שיח בנושא זהות ישראלית-יהודית. כמו כן, חיל החינוך לא הגדיר בהוראות מהי הכשירות הנדרשת ממפקדים כדי למלא את תפקידם בתחום החינוך, ובמסגרת זאת גם את הכשירות הנדרשת לקיים שיח פיקודי-חינוכי. 

ליקוי
2. 
למרות חשיבותו של מסמך "ייעוד וייחוד" כבסיס לפעילות החינוכית בצה"ל ולמרות הפעולות שנקט חיל החינוך להטמעת תפיסתו, תוכן המסמך ותפקידו המכונן בפעילות החינוכית בצה"ל לא הוטמעו, ורבים מהמפקדים כלל אינם מודעים למסמך ולתפקידו בתפיסת החינוך בצה"ל.

תגובה
צבא הגנה לישראל
2-1. 
צה"ל בוחר בקפידה את מפקדיו ופועל רבות להכשרתם גם בתחום החינוך. להערכת צה"ל, קיימת עלייה משמעותית במודעות ובכשירות המפקדים לבצע את תפקידם החינוכי. חיל החינוך הציב לעצמו את חיזוק כשירות המפקדים כיעד עיקרי בשנים האחרונות משאבים רבים הוקצו לצורך העניין ובוצעו פעולות רבות לתכלית חיזוק כשירות המפקדים ברמות השונות לתפקידם החינוכי הבלתי פורמאלי. בין המהלכים שבוצעו לצורך חיזוק כשירות המפקדים נמנים בין היתר קביעתם ואישורם על ידי הרמטכ"ל של תוכני סף המחייבים מפקדים בצה"ל, עבודה של מפקדים וסגלי חינוך על פי תכנית חינוך שנתית; כתיבה של תורה סדורה בנושא, קיום הכשרות והשתלמויות שונות לדרגים השונים – מטכ"ליות, חיליות וזרועיות. חיל החינוך מפיק באופן תדיר כלים חינוכיים העוסקים בתחומי הליבה במטרה להפוך את הנושאים לנגישים יותר למפקדים באופן 
                      מקצועי, דבר המאפשר להם לנהל שיח חינוכי עם פיקודיהם ברמות השונות באותם נושאים.

הפער שזוהה בביקורת ביכולת המפקד לממש את תפקידו כמפקד מחנך נובע הן מפערים של כשירות והן ממורכבות רבה הקיימת נוכח שינויים שחלו בסביבת הפעולה שבה צה"ל פועל, ובחברה הישראלית. מדובר בתחום שחיל החינוך עוסק בו לעומק ובשנת העבודה 2012 מתוכנן מחקר במפקדת קצין החינוך והנוער הראשי שיעסוק במאפייני הנוער, מתוך מגמה לתת כלים למפקדים. לאמצעים הטכנולוגיים ולתרבות הדואר האלקטרוני, על כל יתרונותיהם, פוטנציאל לפגיעה בשיח ובמפגשים פנים אל פנים, אך המודעות לצורך בשיח הפיקודי גוברת. צה"ל עסק רבות בהטמעת תפיסת "ייעוד וייחוד", ובשנים 2009 ו-2010 הטמעת המסמך הייתה אחת המשימות המרכזיות של חיל החינוך. יחד עם זאת, החשיבות היא בהטמעת התפיסה והפעולה על פיה ולא בהיכרות עם המסמך. המדד להטמעה הינו בפקודות ובנהלים הקיימים בצה"ל והעוסקים בתחומי התוכן המיוצגים במסמך וכן עמדות מפקדים ביחס לתחומים אלו.

במהלך המחצית הראשונה של שנת העבודה 2012 תוגדר הכשירות הנדרשת ממפקדים בכל אחד מתחומי התוכן בהתאם לדרגים השונים, ההטמעה תבוצע במחצית השנייה של שנת עבודה זו, והבקרה תחל בשנת העבודה 2013. קצין חינוך ראשי יציג במהלך חציון א' 2012 את הצעתו בנושא כשירות המפקדים בתחום השיח החינוכי-פיקודי בהתאם להערות הביקורת.
ליקוי
3.
אחד מתחומי התוכן המרכזיים שבהם נעשית פעילות חינוכית באמצעות מכונים אזרחיים נוגע לתחום הזהות הישראלית-יהודית. התקשרויות עם המכונים בתחום זה נעשתה ללא שהיו בידי מפקדת קצין חינוך ראשי (להלן מקח"ר) אמות מידה כתובות לבחירת מכון לצורך העברת תכנים בצה"ל; ומקח"ר לא קיימה תהליכי פיקוח ובקרה סדורים על פעילות המכונים האזרחיים המקיימים שיתוף פעולה עם חיל החינוך בתחום הזהות הישראלית-יהודית, אלא באופן חלקי.

ליקוי
4.
חיל החינוך לא ערך בחינה עקרונית של מה הם תחומי הליבה החינוכיים אשר מן הראוי כי יישארו בטיפול של צה"ל באמצעות מפקדיו וקציני החינוך שלו, לעומת תחומים שיועברו לטיפול באמצעות גופים אזרחיים; ומהן ההשלכות שיש להרחבת ההישענות על מומחי ידע ותוכן אזרחיים במסגרת המכונים השונים על מעמדו, סמכויותיו ותפקידיו של קצין החינוך ועל תשתית הידע העומדת לרשותו.

תגובה
3-4. 
אמנם לא נכתבו קריטריונים מובהקים בנושא, אך ההתקשרות עם המכונים לוותה בתהליך חשיבה סדור, נבחנו התכנים של המכון, שיוכו ומרחב הפעולה האזרחי שלו, ובהתאם לצורכי החינוך בצה"ל הוחלט על שילוב המכון בפעילות החינוכית בצה"ל. הליכי בקרה לפעילות במיקור חוץ במכונים מלווים את העבודה המתבצעת, ואלו מתבטאים במספר פעולות מרכזיות, ביניהן: דוח סיכום פעילות חודשי שמעביר המכון; פגישות עיתיות עם כלל המכונים; תחקירי אירועים חריגים; ביקורים תכופים בפעילויות חינוך והעברת משובים על פעילות העשייה במכון. כמו כן, הוקם במאי 2011 צוות בקרה שעורך ביקורות כדי לעמוד על האפקטיביות של הפעילויות ועל צורכי היחידות, על מנת לשפר את פעילות הפיקוח והבקרה.

קצין חינוך ראשי יגבש אמות מידה בתחום מיקור החוץ של הפעילות החינוכית, ויציג את תהליכי הבקרה והפיקוח על המכונים אשר ייבחרו לכך על פי הנהלים וההוראות בנושא. כמו כן, יציג הצעתו להגדרת תחומי ליבה אשר יישארו בטיפול צה"ל, תוך שימור תשתית הידע בנושא. דיון ייעודי בנושא זה יתקיים עד סוף חציון א' 2012.
ליקוי
5.
פעילותה של הרבנות הצבאית בשנים האחרונות לוותה בהתנגדויות של גורמי פיקוד ומטה בחיל החינוך שטענו, כי היא פולשת לתחום החינוך. במרץ 2009 אישר הרמטכ"ל דאז, רא"ל (מיל') גבי אשכנזי, עבודה שמטרתה הסדרת מערכת יחסי העבודה בין חיל החינוך לבין הרבנות הצבאית הרמטכ"ל הנחה שלאחר תקופת ניסיון של שלושה חודשים תתבצע בחינה של ההסדרה כפי שסוכמה. ביוני 2009 סיכם ראש אכ"א דאז על הקמת צוות בקרה בנושא, אך מאוחר יותר הופסקה עבודת הצוות ללא הצגת מסקנות. בפועל המשיכו להישמע גם לאחר פרסום מסמך ההסדרה טענות של חיל החינוך על חריגות מסמכות של הרבנות הצבאית.
תגובה
5.
לפי הוראת פיקוד עליון 2.0201 ופקודת ארגון 15/10, הרבנות הצבאית היא האחראית להוביל את תחום התודעה היהודית. על מנת לייצר סינרגיה מלאה בין חיל החינוך לרבנות הצבאית ולהסדיר את האחריות והסמכות ביחסי העבודה בין שני הגופים בוצע תהליך הסדרה. ר' אכ"א דאז, האלוף אבי זמיר, הוביל עבודה זו בצה"ל והציגה לרמטכ"ל. מסמך ההסדרה פירט גם באופן קונקרטי את גבולות הגזרה ואת השותפות הנדרשת במשימות השונות. במרץ 2009 אישר הרמטכ"ל דאז, רא"ל גבי אשכנזי את ההסדרה, והנחה על קיום בחינה ובקרה. מסמך זה תוקף על ידי סגן הרמטכ"ל ב-31 ביולי 2011 ומהווה תשתית מחייבת לעבודה בצה"ל. הדיון הקרוב שנקבע לבקרה בנושא זה יתקיים בפגישת ר' אכ"א עם הרב הצבאי הראשי וקצין חינוך ראשי במהלך חודש מאי 2012.
ליקוי
6.
 קח"ר הצביע על תופעה של שינוי בסטאטוס קוו שהיה קיים בנושאי דת בצבא ועל קשר בין שינוי זה לבין אופיין של פעילויות החינוך בצה"ל, ובמיוחד אלו הנוגעות לזהות ישראלית-יהודית ולתודעה יהודית. במרץ 2011 כתב קח"ר לרמטכ"ל, רא"ל בני גנץ, ולראש אכ"א דאז מכתב בנושא "השפעה דתית על השירות בצה"ל", בו הוא המליץ להביא את הנושא לדיון עומק במטה הכללי. בסוף יוני 2011, סמוך לסיום תפקידו, כתב ראש אכ"א דאז לרמטכ"ל, לאלופים החברים במטכ"ל, וכן לקח"ר, לרבצ"ר וליוהל"ן, מסמך בנושא השירות המשותף של חיילים חילוניים וחיילים דתיים בצה"ל, ובו ציין, בין השאר, כי: "תהליכי הכרסום והסחיפה בבסיס השירות המשותף מעצימים מאוד את האתגרים והאיומים על המשך קיום מודל צבא העם, ומחדדים מאוד את הצורך לעסוק בו כנושא אסטרטגי עבור הפיקוד הבכיר של צה"ל". נוכח חשיבות הנושא, מן הראוי שהוא יעלה לדיון ולהכרעת הדרג המדיני, קרי שר הביטחון. 
שירות חרדים בצה"ל

הגופים המבוקרים: צבא הגנה לישראל.

ליקוי
1. 
בגיבוש המדיניות לתכנית שח"ר, בוועדת ההיגוי שלה ובהפעלתה של התכנית שולבו אמנם הרבנים הצבאיים של חה"א, של אט"ל ושל חמ"ן, אולם אלה לא פעלו בהקשר זה מטעם הרב הצבאי הראשי לצה"ל. רבצ"ר או גורם כלשהו ממפקדת הרבנות הצבאית הראשית (להלן - הרבנות הצבאית) לא שולבו בגיבוש המדיניות לתכנית שח"ר ולא ביישומה של התכנית. זאת, למרות תפקידי הרבנות הצבאית, חרף הזיקה ההדוקה שיש לתכנית שח"ר עם סוגיות עקרוניות וקונקרטיות הנוגעות לנושאים המצויים בתחום אחריותה של הרבנות הצבאית, ולמרות הנחיית סגן הרמטכ"ל בנושא.

ליקוי
2.
לדעת משרד מבקר המדינה, נוכח הגידול המתמשך בהיקף החרדים המתגייסים בתכנית שח"ר, וכיוון שלשילובם של חרדים בצה"ל יש השלכות משמעותיות על סביבת השירות שלהם, על הממשק שבין חיילים אלה לבין צה"ל, על שילוב החרדים בצה"ל ועל שילובם בחברה בראייה כוללת - ראוי היה שצה"ל היה מעלה בפני שהב"ט גם את המדיניות ביחס למאפייני השירות של החיילים החרדים במסגרת תכנית שח"ר ומשמעויותיה, ובכלל זה היבטים הנוגעים לאיזונים הנדרשים במהלך מימושה מול מגדרים ומגזרים אחרים בצה"ל. מן הראוי שהרמטכ"ל והמטכ"ל יבחנו את עקרונות המדיניות הנוגעת לשילובם של חרדים בצה"ל במסגרת תכנית שח"ר, כדי להבטיח כי התכנית משקפת ומביאה לידי ביטוי את האיזונים הנדרשים, ובכלל זה מול מגדרים ומגזרים אחרים, ובין מסלולי הגיוס הקיימים; וכי יש בה לתת מענה לצורכי צה"ל, החרדים והחברה בכלל. כמו כן, מן הראוי שנושא זה, בשל חשיבותו הלאומית והשפעתו האזרחית ומשמעויותיה, וכן על רקע מעורבותם של גורמים אזרחיים אחרים, בין בקרב משרדי ממשלה ובין במגזר החרדי, יידון גם אצל שהב"ט, ועקרונות תכנית שח"ר, במיוחד ככל שאלה נוגעים למאפייני שירותם של החרדים בצה"ל ולאיזונים השונים הנדרשים בהקשר זה אל מול ערכי יסוד הנוגעים בשירות בצה"ל כ"צבא העם", יאושרו על ידיו.

תגובה
צבא הגנה לישראל
1-2. 
הרבנות הצבאית שולבה לאורך כל הדרך בתהליך שילוב החרדים במקומות בהם ההחלטות נגעו לסוגיות הלכתיות מובהקות, כגון: נושא הכשרות, שמירת השבת, זמני תפילות, טקסים ואירועים. יחד עם זאת, במקומות בהם צרכי האוכלוסייה החרדית אינם נגזרים 
                   מהלכה ברורה, אלא ממנהגים ייחודיים, בוצעה התייעצות עם הרבנים החיליים שהוגדרו כ''מומחי תוכן'' לנושא החרדים, כדוגמת רבה של חיל האוויר . בנוסף, סגן הרמטכ"ל סיכם בדיון שערך באוגוסט 2011, כי "המדיניות הכוללת תקבע על ידי ראש אכ"א כאשר הרב הצבאי הראשי יגביר את מעורבותו בתוכנית בתחום הדתי-ההלכתי". שירות שוויוני של נשים בצה"ל הינו מאבני היסוד של עיקרון "צבא העם", ותוכניות שילוב חרדים בצה"ל נבנו כך שלא יפגעו בו. בעקבות הביקורת הוחלט לשלב את נציגת יוהל"ן בוועדת ההיגוי ובתהליכי קביעת המדיניות. הערת המבקר מיושמת בעצם קיומה של ועדת ההיגוי בנושא שירות חרדים אשר מתכנסת באופן עיתי בראשות ר' ענף תכנון כוח אדם סדיר, בהשתתפות כלל הגורמים הרלוונטיים. בוועדה משתתפים באופן קבוע יועצת הרמטכ"ל לענייני נשים והרב הצבאי הראשי או נציגיהם, בהתאם להמלצת המבקר.

תכניות גיוס חרדים לצה"ל ולשירות אזרחי אושרו על ידי הממשלה, ובמסגרת זו הובא גם פירוט עבודתו של הצוות הבין-משרדי בראשות מנכ"ל משרד ראש הממשלה, שבה נסקרו במפורט מסלולי השירות השונים של חרדים בצה"ל ובשירות האזרחי. הנושא הוצג גם בדרגים בכירים ובכלל זה לראש הממשלה עצמו במסגרת ביקור אותו ערך בינואר 2011 בגדוד הנח"ל החרדי. בנוסף, הנושא, ובכלל זה היבטים הנוגעים לתחום המדיניות, הוצג גם לשר הביטחון. עוזרת שר הביטחון אף השתתפה באופן קבוע בצוות הנ"ל בראשות מנכ"ל משרד ראש הממשלה. לאור הערת הביקורת, תתבצע פנייה על מנת לתאם את הצגת עקרונות המדיניות לשילוב חרדים בצה"ל בפני שר הביטחון.
ליקוי
3. 
סוגיית המזון בכשרות המתאימה לחיילים החרדים היא סוגיה חשובה ביותר בהצלחת התכנית ובהשתלבותם של החיילים החרדים בצה"ל. אכ"א והרבנות הצבאית פעלו אמנם לאפשר לחיילים החרדים שאינם צורכים את המזון המוגש בצה"ל לקבל מזון בכשרות המותאמת עבורם, אולם בביקורת בעניין זה נמצאו תקלות בהספקת מזון בכשרות המתאימה לחיילים בתכנית שח"ר, והועלו טענות שונות של החיילים בתכנית שח"ר בעניין זה.

תגובה
3. 
מרכז המזון רוכש פריטי מהדרין על פי הנחיות הרבנות הצבאית ובהתאם לרשימת כשרויות המוגדרת על ידה. לפיכך, כלל פריטי המזון הנדרשים לאוכלוסיית החרדים נרכשים ונמצאים במלאי מרכז מזון. הגדרות מזון בכשרות מהדרין של הרבנות הצבאית הינן הגדרות מחמירות המתאימות לדרישות רוב הבד"צים המקובלים על רוב הציבור החרדי.

מרכז מזון רוכש כיום באופן קבוע את מוצרי המזון הבאים כדלקמן:
·  מוצרי בשר גולמיים בכשרות מהדרין/גבוהה: בקר, חזה הודו, עוף    ("חלק"). מוצרי בשר מעובדים מהדרין: שניצל, הודו צלוי, חטיפי עוף,      קציצות עוף.
· נקניקיות. נקניקים מהדרין: פסטרמה הודו, נקניק חצי יבש. 

· מוצרי חלב (לכלל צה"ל). 

· ירק משומר מהדרין: תירס, אפונה, אפונה וגזר, שעועית צהובה וירוקה. "מנה חמה" מהדרין.

· חמגשית קפואה (בשר, פחמימה וירקנית) מהדרין. פריטים נוספים נרכשים לפי העניין במסגרת מכרזי משרד הביטחון (במידה שהספק מייצר בכשרות מהדרין), או דרך ביצוע רכש משלים ברשתות שיווק בהכשר מהדרין.

בנוגע לתלונות חיילים אודות המזון בבסיס "נחשונים" - לאור מספר תלונות של חיילי היחידה אודות כשרות המזון המוגש להם, נמצא כי אכן מנות המזון בכשרות מהדרין לא נופקו באופן סדיר ליחידה בשל בעיות לוגיסטיות. הבעיה נפתרה והחיילים החלו לקבל מזון מהדרין מסוג לוח 846. המנות שנופקו לא סיפקו חלק מהחיילים לאור החמרתם בכשרות. יש לציין, כי צה"ל מתחייב לניפוק מזון בהתאם לאחד מלוחות המזון  845/846 הצה"ליים ואינו יכול להתאים לרמת הכשרות המבוקשת על ידי כל חייל ורמת הקפדתו בנושא.  

ליקוי
4. 
אף שבתכנית שח"ר השתלבו כבר כ-1,450 חיילים, הרי למרבית המקצועות שבהם משרתים החיילים בתכנית שח"ר, אין עדיין "קרדיטציה"; ולאכ"א אין עדיין תכנית סדורה ביחס למקצועות אשר מן הראוי לשלב בהם את חיילי תכנית שח"ר, ובהם מקצועות אשר ניתן לקבל במסגרתם "קרדיטציה" ומקצועות שהם בגדר מקצועות בעלי מאפיינים צבאיים. 

תגובה
4. 
צה"ל לא התחייב כי חיילי שח"ר ישולבו רק במקצועות שיש בהם כדי להעניק קרדיטציה המוכרת על ידי משרד התמ"ת. חלק מחיילי שח"ר משולבים במקצועות המקנים מקצוע צבאי, בעל זיקה לאזרחות, המקנה ניסיון מקצועי, שתרומתו להשתלבות בשוק התעסוקה רבה, וישנם חיילים המקבלים הכשרה מקצועית בשנת השירות השנייה שלהם כדי לשפר את היכולת להשתלב בשוק התעסוקה לאחר שחרורם. נמצא כי כ - 80%-90% מחיילי שח"ר מועסקים עם שחרורם מצה"ל. 

צה"ל יציג תכנית סדורה בסוגיית הקרדיטציה לחיילי השח"ר במהלך חציון א' 2012.
ליקוי
5. 
חלק משמעותי מבין החרדים המתגייסים לצה"ל זקוקים לסיוע בתחום תנאי השירות, ובכלל זה לתשלומי משפחה. נמצאו מקרים רבים שבהם הטיפול בבקשות תשמ"ש של חיילי תכנית שח"ר לא נעשה טרם גיוסם, אלא תוך כדי שירותם, כך שחיילים נאלצים לעתים להמתין מספר חודשים תוך כדי השירות עד שזכאותם מוסדרת. עוד נמצא, כי אף שמפקדיהם של חיילי שח"ר מחויבים לראיין אותם בעת קליטתם ביחידה ואחת לשישה חודשים במהלך שירותם, נמצא שהדבר אינו מתקיים במקרים רבים. 

תגובה
5.
נערכו כעשרה דיונים בנושא תנאי שירות (להלן ת"ש) לחרדים, ובמסגרת זאת ניתן מענה למגוון רחב של נושאים. להלן הסוגיות שעדיין נמצאות בעבודת מטה: הכרה במוסדות שאינם מוכרים ללימודים לצורך בקשת תשמ"ש כאשר האישה לומדת, וכן הכרה בחיילים נשואים ללא ילדים לצורך קבלת תשמ"ש. אכ"א עוסק בהרחבה בנושא טיפול הת"ש טרום גיוס, אך קיימת בעייתיות בעיתוי המאוחר שבו מחליטים המלש"בים להיכנס לתהליך הגיוס, וכתוצאה מכך לא מתאפשר סיום הטיפול עד מועד גיוסם לצה"ל. צה"ל יציג את התייחסותו לסוגיית תנאי השירות הנדרשים לחרדים במהלך חציון א' 2012.באשר לליקויים שעלו בדוח בנושא ראיונות מפקדים לחיילי השח"ר, המעידים על כך שהחיילים אינם מרואיינים עם הגעתם ליחידה אחת לחצי שנה, הנחתה ר' אכ"א כי בחודש אפריל 2012 אכ"א יפיץ רענון ההנחיות בנושא ליחידות. רע"ן ביקורת אכ"א יבצע ביקורת מדגמית בנושא ויציג ממצאיו לר' אכ"א. בסוגיית שירות המילואים של חיילי השח"ר, בשלב זה לא ניתן לקבל החלטות בסוגיה זו לאור החלטת בג"צ שלא להאריך את תוקפו של חוק טל. עם זאת, רח"ט תומכ"א יציג לר' אכ"א תכנית להסדרת שירות המילואים של חיילי השח"ר תחת החלטת הממשלה והמסגרת החוקתית הקיימת, זאת עד סוף חציון א' 2012.

ליקוי
6.
משרד מבקר המדינה מצביע על כך שבהתייחס להיקפם הכולל של החרדים המצויים בדחיית שירות, נוכח שיעורם של דחויי השירות על רקע "תורתם אומנותם" מקרב הבלתי מתגייסים ונוכח היקפם של החרדים הנוספים המצהירים מדי שנה בשנה כי "תורתם אומנותם" - שיעור המתגייסים הוא עדיין נמוך ומספרם של דחויי השירות ש"תורתם אומנותם" הולך וגדל. 

ליקוי
7.
ראוי, כי שר הביטחון ישקול במידת הצורך, ובשל מורכבות העניין, להביא את הנושא בפני פורום ממשלתי מתאים.
אזורי תעשייה באיו"ש והמגזר הכפרי

אזורי תעשייה שבניהול ישראלי באזור יהודה והשומרון -

היבטים באכיפת החוק
הגופים המבוקרים: צבא הגנה לישראל, המינהל האזרחי, משרד התעשייה, המסחר והתעסוקה
ליקוי
1.
על אזורי התעשייה שבניהול ישראלי באיו"ש הוחלו הוראותיהם של דינים שונים מתוך תחיקת הביטחון (להלן - דיני אזורי התעשייה). בדיני אזורי התעשייה לא מצוינים השמות של אזורי התעשייה שבניהול ישראלי ותחומם הגיאוגרפי, ולא הוגדר המונח "אזור תעשייה שבניהול ישראלי". במצב זה לא ברור האם הוקנתה סמכות לאכוף את הוראות דיני אזורי התעשייה במפעלים שונים, דבר שיש לו, בין השאר, השפעות על אופן הבידוק הביטחוני הנעשה לסחורות היוצאות מאזורי תעשייה אלה לישראל. 

תגובה
משרד הביטחון
1. 
בדיונים בנושא אזורי תעשייה לא מצוינים השמות של אזורי התעשייה בניהול ישראלי ותחומם הגיאוגרפי ולא הוגדר המונח "אזור תעשייה שבניהול ישראלי" – הנושא מחייב תיקון חקיקה, והוא יטופל על ידי המינהל האזרחי וראש פרויקט "קשת צבעים" מול היועץ משפטי של יהודה ושומרון.

תגובה
צבא הגנה לישראל
1. 
לנושא אכיפת חוקי העבודה במפעלים ישראליים באיו"ש: בימים אלו (מרץ 2012) מתנהלת עבודת מטה במשרד המשפטים, בהשתתפות גורמי יועמ"ש איו"ש, להטמעת שורה של תיקוני חקיקה מתחום דיני העבודה החלים בישראל במסגרת הדין ותחיקת הביטחון באיו"ש.


לנושא בטיחות וגהות בעבודה: ביום ה-22/2/2012 הפיץ סגן ראש המינהל האזרחי באיו"ש מכתב מטעמו, הממוען למשרד התמ"ת, בו צוינו הפניות שנעשו בשנים האחרונות מטעם יועמ"ש איו"ש למשרד התמ"ת לשם אימוץ תיקון החקיקה בנושא.

ליקוי
2.
המנהא"ז לא פעל לאכיפת הוראות הצו בדבר איסור על עיסוק (אזור הגדה המערבית) (מס' 65), התשכ"ז-1967 (להלן - צו בדבר איסור על עיסוק), על מפעלים הפועלים באזורי תעשייה שבניהול ישראלי באיו"ש ללא היתרי עיסוק, ולא קבע את הקריטריונים להנפקתם.

תגובה
משרד הביטחון

2. 
הצו בהתאם לניסוחו, אינו ניתן למימוש היות ומתן היתרי עיסוק למפעלים בשטחי שיפוט של רשויות מקומיות מצוי בסמכות הרשות המקומית ולא בידי המינהל האזרחי שהחל בעבודת מטה מול היועץ המשפטי של אזור יהודה ושומרון לתיקון החקיקה בנושא וכן קידום רישוי עסקים לעסקים בודדים, שאינם בתחום ההתיישבות. יעד לסיום: 30 ביולי 2012. 
ליקוי
3.
מקצת מהוראות החקיקה הישראלית בנוגע לדיני עבודה חלות על יחסי העבודה בין מעסיקים ישראליים לבין מועסקים ישראליים בלבד ורק בתחומי ההתיישבות הישראלית באיו"ש. בביקורת עלה, כי אף שחלפו כארבע שנים מיום פסיקת בג"ץ מאוקטובר 2007, שבה נקבע, כי האבחנה הקיימת בין עובד ישראלי לעובד פלסטיני המועסק באיו"ש היא, בנסיבותיה, פסולה, עבודת המטה הבין-משרדית בנושא בחינת הצורך בתיקון תחיקת הביטחון בנוגע לדיני עבודה נמצאת רק בתחילתה. 

תגובה
3. 
לאחרונה ניתן דגש על ידי היועץ המשפטי אל מול משרד התמ"ת ופיקוד מרכז, לתיקון תחיקת הביטחון בנוגע לדיני עבודה באשר לאבחנה הקיימת בין עובד ישראלי לעובד פלסטיני, המועסק באיו"ש. עבודת המטה מובלת על ידי המינהל האזרחי והיועץ המשפטי לאיו"ש. יעד לסיום-30 בינואר 2013.
ליקוי
4.
המנהא"ז ומשרד התמ"ת לא הקפידו על עריכת ביקורות שוטפות במפעלים שבניהול ישראלי באיו"ש כדי לאכוף את חובת תשלום שכר המינימום על מעסיקים ישראליים באיו"ש: בתקופה אפריל 2006 ועד יוני 2010 ערך משרד התמ"ת ביקורות רק בארבעה אזורי תעשייה מבין כ-20, והחל מיוני 2010 ועד יוני 2011 לא ערך ביקורות שוטפות, אלא עיקר פעילותו נעשתה בעקבות תלונות. בנסיבות אלה עלולה להיגרם פגיעה בשכרם של כלל העובדים 
          המועסקים באיו"ש, וכעולה ממסמכי המנהא"ז נגרמה פגיעה בשכרם של עובדים פלסטיניים ובזכויותיהם. כמו כן, החל מאוגוסט 2010 לא קיימו המנהא"ז ומשרד התמ"ת ביקורות בנושא בטיחות וגיהות בעבודה במפעלים שבניהול ישראלי באיו"ש, כדי להבטיח את שלומם ובריאותם של העובדים בהם. 

תגובה
4. 
גובש נוהל משותף למינהל האזרחי ולמשרד הפנים לקידום עריכת ביקורות בתחום, וכן תיקון כתבי ההסכמה לצוותי הפיקוח והאכיפה הרלוונטיים. כמו כן סוכם לקיים תכנית עבודה משותפת, לעריכת הביקורות האמורות. הנושא מובל על ידי המינהל אזרחי בשיתוף עם משרדי הפנים והתמ"ת. יעד לסיום- 15 בנובמבר 2012.

תגובה
צבא הגנה לישראל
4. 
לנושא תשלום שכר מינימום: הועבר להתייחסות גורמי יועמ"ש איו"ש כתב הסמכה חדש מטעם קצין מטה עבודה ותעסוקה, המסמיך את פקחי אגף האכיפה לאכוף את חובת תשלום שכר המינימום. הערות לכתב ההסמכה הועברו לקמ"ט עבודה ותעסוקה, אשר חתם על כתב ההסמכה. בהמשך לכך, יומלץ למינהל האזרחי לפעול לקידום נוהל עבודה משותף למינהל האזרחי ולמשרד התמ"ת בנושא זה.

ליקוי
5-4.
המינהל האזרחי לא אכף את הוראות הצו בדבר ביטוח מפני פגיעות בעבודה (יהודה והשומרון) (מס' 662), התשל"ו-1976, ולא פיקח על מעסיקים ישראליים בכל הנוגע למילוי חובתם לרכוש פוליסת ביטוח עבור העובדים הפלסטיניים שהם מעסיקים מחוץ לתחומי היישובים הישראליים באיו"ש, כמתחייב בצו זה.

תגובה
משרד הביטחון
5. 

ראה תגובה לליקוי 4.
תגובה
צבא הגנה לישראל
5. 
לנושא ביטוח עובדים פלסטינים: ביום 05/01/12 נשלח על ידי יועמ"ש איו"ש מסמך ובו המלצה למנות "רשות מוסמכת" לצורך ביצוע הוראות הצו בדבר ביטוח מפני פגיעות בעבודה.

ליקוי
6.
בחלק מאזורי התעשייה באיו"ש חסרים מרכיבי ביטחון, כגון גדר היקפית שער כניסה ותאורה היקפית. בחלקם לא נעשה במרכיבי הביטחון שימוש כנדרש, ובחלק לא התקיימה בקרה על הכניסה לתחום אזורי התעשייה. 

תגובה
6.
במספר רב של אזורי תעשייה לא קיימים מרכיבי ביטחון, דבר הפוגע באפקטיביות הביטחונית באזורי התעשייה. השלמת מרכיבי ביטחון אלו מחייבת השקעה של עשרות מיליוני ₪, וככלל אינה מצויה בתחום אחריותה של מערכת הביטחון. 


ניתוח האיומים והצרכים הביטחוניים מעמיד בראש סדר העדיפות הפיקודי את העיסוק ואת השקעת המשאבים בהגנת היישובים ומוסדות החינוך וגם אלו סובלים מהיעדר תקציב להשלמת כלל מרכיבי ההגנה הנדרשים.


פיקוד המרכז מנהל מדיניות סיכונים אשר הינה תוצר של עבודת מטה שוטפת ומתמשכת ובהתאם לה נקבע סדר העדיפות.


יחד עם זאת, סוכם בין פיקוד מרכז למינהל האזרחי איו"ש כי לא יינתנו הרשאות לבניית אזורי תעשייה ללא השלמת מרכיבי ביטחון כתנאי להמשך אישור הקמת אזורי התעשייה.

ליקוי
7.
אזורי התעשייה שבניהול ישראלי באיו"ש הם שטח צבאי סגור. חלקם נעדרים תשתית אבטחה למניעת כניסה של אנשים לתוך השטח הצבאי הסגור, כגון גדר היקפית; ההכרזה בדבר סגירת שטח (יישובים ישראליים) (יהודה והשומרון), התשס"ב-2002, אינה מגדירה את המרחב הגיאוגרפי של אזורי התעשייה הנכללים בה, ובאופן זה לא ניתן לדעת מהו תחום השטח שעליו חלות הוראות ההכרזה; ובחלק מאזורי התעשייה באיו"ש מועסקים עובדים פלסטיניים ללא היתרי תעסוקה. 

תגובה
7. 
בימים אלו (מרץ 2012) מושלמת העבודה בחטיבות המרחביות למיפוי כלל אזורי התעשייה ונכתבים מחדש תיקי אבטחה לאזורים אלו, תוך 
                     התחשבות במצב ובסטאטוס מרכיבי הביטחון הקיימים לכל אזור תעשייה.


עיקרי המאמץ הפיקודי מתמקדים בנושאים הבאים:
        א.
כתיבת נוהל לבידוק בטחוני של הפועלים הפלסטינים.

        ב.
חיוב אזורי התעשייה להעסיק פלסטינים בעלי היתר בלבד.

        ג.
נהלי החבירה והדיווח בעת אירוע וסדר הפעולות.

        ד.
תרגיל חבירה תקופתי של הכוח הגיזרתי לאזור התעשייה.


לנושא העסקת פועלים פלסטינים ללא היתר עבודה - פיקוד המרכז והמינהל האזרחי יגבירו את הפיקוח והבקרה על העסקת פועלים פלסטינים על פי היתר בלבד. פיקוד מרכז  ישקול על פי צורך הפעלת סנקציות נגד אזורי תעשייה בהם ימצאו מעסיקים פועלים פלסטינים ללא היתר עבודה.

ליקוי
8.
פיקוד מרכז לא קבע את המפעלים אשר נדרש למנות בהם נאמן ביטחון, בהתאם לצו בדבר סידורי ביטחון באזורי תעשייה (מינוי נאמן ביטחון), (יהודה והשומרון) מס' 1640, התשס"ט-2009 (להלן - צו בדבר מינוי נאמן ביטחון); בצו בדבר מינוי נאמן ביטחון הוגדרו רק תשעה אזורי תעשייה, מתוך כ-20 הקיימים, שעליהם חלות הוראות הצו; לפקמ"ז אין נוהל להעברת מידע למפעילי המעברים בין איו"ש לישראל, הכולל את שמותיהם של המפעלים בניהול ישראלי באזורי התעשייה באיו"ש ושל נאמני הביטחון האמורים לפעול בהם, כדי לאפשר למפעילי המעברים לוודא, כי הסחורה היוצאת מאותם מפעלים מאיו"ש לישראל דרך המעברים אכן אושרה על ידי נאמן ביטחון. 

תגובה
משרד הביטחון
8. 
אוגדת אזור יהודה ושומרון החלה בעבודת מטה בשיתוף היועץ המשפטי ומינהל אזרחי לתיקון הצו בהתאם וכן למימוש הוראות בו ואכיפתו.


 עבודת המטה מובלת על ידי  האוגדה, פיקוד מרכז והמינהל האזרחי
. יעד לסיום- 15 באוקטובר 2012.
תגובה
צבא הגנה לישראל
8. 
לנושא הקשר בין פיקוד מרכז למינהלת המעברים ביחס לנאמני הביטחון באזורי התעשייה ככלי למניעת הברחת סחורות פלסטיניות באמצעות מוביל ישראלי:בוצע מפגש אשר מטרתו רענון הנוהל וחיזוק הקשר השוטף בין גורמי איו"ש למינהלת המעברים. בימים אלו (מרץ 2012) נקבע צוות פיקודי, בשיתוף נציג מינהלת המעברים, 
                   אשר מטרתו לרענן, לאכוף ולחזק את נוהל נאמן הביטחון באזורי התעשייה, תוך הרחבתו לכלל אזורי התעשייה שנעדרו מצו נאמן הביטחון אשר בתוקף כיום.

ליקוי
9.
היעדר הגדרה למונח סחורה שמקורה ב"אזורי תעשייה שבניהול ישראלי", היעדרו של נוהל להעברת מידע מפקמ"ז למפעילי המעברים, וכן אי-מינוים, כאמור, של נאמני ביטחון במפעלים, הביא להתרחבותה של תופעה שבה סחורה שמקורה פלסטיני עוברת מאיו"ש לישראל דרך אזורי התעשייה שבניהול ישראלי כסחורה שמקורה ישראלי, שלא במעברי הסחורות (מעברי "גב אל גב"). תופעה זו מכונה "הלבנת סחורה", ומהווה סיכון לשוהים באזורי התעשייה וכן לתושבי ישראל, עקב החשש של הברחת אמצעי לחימה מאיו"ש לישראל במסגרת העברת סחורה שלא באמצעות מעברי "גב אל גב". כמו כן, לתופעה זו עלולים להיות גם היבטים מתחום המינהל התקין וטוהר המידות.

תגובה
משרד הביטחון
9.

פיקוד מרכז, האוגדה והמינהל האזרחי החלו בעבודת המטה ועם סיומו יוצאו הנחיות למינוי נאמני ביטחון, באזורי תעשייה שבניהול ישראלי ומיגור התופעה של "הלבנת סחורה". יעד לסיום: 30 ביוני 2012.
ליקוי
10.
הבנייה והתשתיות הקיימות באזור התעשייה "מסילה" אינן תואמות את תכנית בניין עיר (להלן - תב"ע) שאושרה ב-1994; מבנים הוקמו ללא היתרי בנייה, לעתים תוך כדי השתלטות על קרקעות; כל המפעלים באזור התעשייה פועלים ללא היתר עיסוק הדרוש מהמנהא"ז; המנהא"ז הנפיק למפעלים באזור התעשייה היתרים להעסקת מאות עובדים פלסטיניים בניגוד לצו בדבר איסור על עיסוק, האוסר על ישראלים להעסיק עובדים ללא היתר עיסוק; באזור התעשייה קיימים מפגעים חמורים בנושא איכות הסביבה.

תגובה
10. 
מבנים הוקמו באזור התעשייה "המסילה" ללא היתרים ותוך השתלטות על אדמות פרטיות. המפעלים פועלים ללא היתר עיסוק והונפקו היתרי תעסוקה בניגוד להוראת הצו בדבר איסור על עיסוק. המינהל האזרחי נמצא בעיצומה של פעילות לאכיפה כנגד פלישות לאדמות פרטיות (ואף בוצעה הריסה של בניה בלתי חוקית) ובמקביל מתבצעת עבודת מטה לקידום תכנון בנין ערים לאישור תעשיה 
         "המסילה" המצויה בסבב התייחסות אחרון
. יעד לסיום - פברואר 2013.
ליקוי
11.
במרץ 2004 חתם מפקד כוחות צה"ל באיו"ש על צו תפיסת מקרקעין (להלן - צו תפיסה) לצורך הקמת חומה בצדו המזרחי של אזור התעשייה "מסילה". החומה נבנתה תוך חריגה מהתוואי שנקבע בצו התפיסה ותוך פלישה לקרקע פרטית פלסטינית; עד מועד סיום הביקורת, יוני 2011, לא מימש המנהא"ז צו הריסה לחומה שהוציאה בדצמבר 2005 ועדת המשנה לפיקוח של מועצת התכנון העליונה במנהא"ז; צו התפיסה לא חודש מאז שפג תוקפו בדצמבר 2005, הגם שתפיסת המקרקעין בפועל נמשכה גם במועד סיום הביקורת, יוני 2011.

תגובה
11. 
הנושא בבחינה, שבסופה תתקבל החלטה בדבר הצעדים שיש לנקוט בסוגיה. יעד לסיום 30 ביולי 2012.
ליקוי
12.
אזור התעשייה "עלי זהב" פועל ללא תב"ע מאושרת, וכל המפעלים הנמצאים בו פועלים ללא היתרי בנייה וללא היתרי עיסוק. למרות זאת, העניק המנהא"ז למפעלים אלה היתרים להעסקת עובדים פלסטיניים; אזור התעשייה פועל ללא תשתיות פיתוח ותשתיות ביוב תוך פגיעה באיכות הסביבה. 

תגובה
12. 
ראה תגובה לליקוי 10.
תגובה
צבא הגנה לישראל
11-12. 
אזורי התעשייה "מסילה": גורמי יועמ"ש איו"ש יוסיפו ללוות את גורמי התכנון בקידום נושא זה.


היתרי עיסוק: גורמי יועמ"ש איו"ש פנו ביום 05/01/12 לרע"ן כלכלה במינהל האזרחי, האמון על הנפקת היתרי העיסוק, והמליצו כי לצורך הנפקת היתרי העיסוק, ייוועצו גורמי המנהא"ז במשרדי הממשלה הרלוונטיים, אשר ינחו אותם ביחס לבדיקות הנדרשות למתן היתרי עיסוק ואופן ביצוען. לאחר שיוסדר מעמדם התכנוני של המפעלים 
                   באזור התעשייה "מסילה", יומלץ לגורמי המינהל האזרחי לבחון את הנפקת היתרי העיסוק בהתאם לנהלים שייקבעו.

ליקוי
13. 
אכיפת החוק באזורי התעשייה שבניהול ישראלי באיו"ש בכל התחומים שנבדקו אינה מספקת כלל ועיקר. ראוי שהיועץ המשפטי לממשלה ייתן דעתו על כל המתואר בדוח, לרבות הפרות החוק
סוגיות בתחום הפשיעה והביטחון השוטף במגזר הכפרי 

הגופים המבוקרים: צבא הגנה לישראל, משרד הביטחון, המשרד לביטחון פנים ומשטרת ישראל.

כללי 
משרד ראש הממשלה - אגף המפקח הכללי
ביום ה-20 במרץ 2012  התקיימה ישיבה הכנה בנושא: סוגיות בתחום הפשיעה והביטחון השוטף במגזר הכפרי באגף המפקח הכללי במשרד ראש הממשלה בהשתתפות נציגי משטרת ישראל, מג"ב המשרד לביטחון פנים, צבא ההגנה לישראל- פיקוד העורף. הוחלט להגיש הצעת החלטה מוסכמת לועדת השרים כדלקמן:
1.המשרד לביטחון פנים , משטרת ישראל ,משרד הביטחון,וצה"ל ייקבעו בתוך 4   חודשים כללי עבודה לתיאום פעילותם בתחום הביטחון השוטף לשם הקצאה יעילה של המשאבים  המוקצים למטרה זו להשגת מירב הביטחון לאזרחים.
2.משטרת ישראל תבצע את הפעולות הבאות בסוגיית הפשיעה והביטחון השוטף במגזר הכפרי  כדלקמן:

1. תבחן דרכים לשיפור יכולתה להתמודד עם הפשיעה במגזר הכפרי ובכלל זה את נושא הארגון והתקינה.
2. תגדיר ביחד עם מג"ב את המושג פשיעה חקלאית שיכלול גם גניבת רכוש חקלאית בישובים שאינם משתייכים למגזר הכפרי ותטיל על מג"ב לטפל בפשיעה זו. 
3. תפעל ביחד עם פיקוד העורף בנושא סיווג הישובים , הקצאת תקני רכזי ביטחון שוטף בישובים, ורכישת רכבי ביטחון ליישובים. 
ליקוי
1.
בשנת 2009 תיק אחד בלבד מכל 53 תיקים (כ-1.9%), שנפתחו בכלל יחידות המשטרה בגין ביצוע עברות חקלאיות, נדון בבית משפט. 

ליקוי
2.
למרות האחריות המשימתית שהוטלה על מג"ב בתחום הטיפול בפשיעה החקלאית, טיפל מג"ב בשנים 2009 ו-2010 רק בכמחצית מהעברות החקלאיות. 

ליקוי
3.
ב-11 תחנות משטרה, מתוך 22 תחנות הפועלות במגזר הכפרי, היקף הקריאות שבהן הגיעו ניידות המשטרה למקום האירוע באיחור, בהשוואה לנדרש על פי הנהלים, או שלא הגיעו כלל, נע בין 10% ל-37% מהקריאות.

ליקוי
4.
בשנים 2009 ו-2010 עבר מג"ב שינוי ארגוני, הכולל תפיסת הפעלה חדשה, ובמסגרתו פרסמה המשטרה ביולי 2010 פקודת ארגון חדשה למג"ב, שבה נקבעו תקני כוח האדם ואורגנו מחדש הכוחות הפועלים במגזר הכפרי. למרות הערות מבקר המדינה בדוח ביקורת קודם, לא פורטו בפק"א המשאבים הנדרשים לשם מילוי המשימות שהוגדרו בפק"א, והמטא"ר לא הקצה אותם ליחידות מג"ב.
 ליקוי
5.
פעילות מג"ב בנוגע לטיפולו בגניבת רכוש חקלאי במרחבים שאינם מוגדרים כמגזר כפרי אינה נמדדת. דבר שיש בו כדי לפגוע ביכולת של המטא"ר, של מפקדי המחוזות, של מפקדי התחנות במשטרה ושל מפקדות החטמ"רים במג"ב לתכנן את ההקצאה וההפעלה של הכוחות בצורה מיטבית.

ליקוי
6.
המשטרה ומג"ב לא בחנו את יכולת סדר הכוחות של ניידות הסיור שהוקצו למגזר הכפרי לעמוד בזמן התגובה הנדרש בנוהלי המשטרה למענה לקריאת מצוקה של תושבי המגזר הכפרי. 

 ליקוי
7.
נמצאו ליקויים בתיאום הפעילות בין כוחות מג"ב וכוחות המשטרה "הכחולה" הפועלים באותו שטח, העלולים אף לסכן חיי אדם. כמו כן נמצאו נהלים הנוגעים לממשקי עבודה בין המחוז והחטמ"רים בנוגע להפעלת השיטור הכפרי שאינם מיושמים.

ליקוי
8.
אף שפקע"ר הוא הגורם האחראי לסיווג היישובים, סיווג מג"ב על דעת עצמו חלק מהיישובים בצורה שונה מפקע"ר; 76 יישובים (כ-24% מסך כל היישובים שסווגו על ידי פקע"ר) הזכאים על פי פקע"ר למרכיבי ביטחון, סווגו על ידיו בצורה שאינה מקנה להם זכאות למרכיבי ביטחון; 13 יישובים נוספים סווגו על ידי מג"ב שלא בהתאם לסיווג פקע"ר. 

תגובה
צבא הגנה לישראל
8. 
לנושא סיווג ישובים מתקיימת עבודת מטה בין פיקוד מרכז מרכז למג"ב בנושא סיווג ישובים. עבודת מטה  זו צפויה להסתיים ברבעון ג' 2012. כחלק מעבודה זו, נבחן גם נושא תקני הרב"ש/רבש"צ בהתאם לסיווג הישובים. 
ליקוי
9.
נכון לסוף דצמבר 2010 לא הקצתה המשטרה תקן רב"ש ל-73 יישובים שסיווג פקע"ר. לעומת זאת, הקצתה המשטרה 9.5 תקני רב"ש (במשרות חלקיות) ב-18 יישובים המסווגים על ידי פקע"ר כיישובים בסיווג "עורף". 

 ליקוי
10.
בשנת 2010 מימן פקע"ר כ-724,000 ש"ח מעלות האחזקה של מרכיבי ביטחון ב-34 יישובים, אף על פי שהמשטרה לא הקצתה להם רב"ש במשרה מלאה, וזאת בניגוד לנוהלי פקע"ר. 

ליקוי
11.
פקע"ר והמשטרה מממנים רכש של רכבי ביטחון ליישובים ללא נוהל וללא אמות מידה המסדירות את חלוקת התקצוב ביניהם. נוסף על כך, אין אחידות במפרטי כלי הרכב שדורשים פקע"ר והמשטרה לאבטחת היישובים.

תגובה
10-11. 
לנושא מימון מרכיבי ביטחון - בשנת העבודה 2011 הוחלט להפסיק העברת תקציב לישובים שאינם מסווגים.

לנושא הקצאת מרכיבי ביטחון - פיקוד העורף סבור שאין להפסיק את העברת התקציבים הנדרשים לשמירה על כשירות מרכיבי הביטחון ביישוביים גם בהיעדר רכז ביטחון שוטף (להלן רב"ש). האחריות במקום בו אין רב"ש מוטלת על היישוב ומי מטעמו. התקציבים מתנהלים על ידי קב"ט המועצה מתוקף תפקידו ואחריותו. פיקוד העורף עדיין סבור שבאותם מקרים נדרש מינוי רב"ש ואולם העבודה שלא מונה רב"ש אינה באחריות צה"ל, ולא תמנע העברת התקציבים הנדרשים. נהלי פיקוד העורף מחייבים בכל יישוב מסווג ביטחונית ולא משנה הגדרתו (עירוני/כפרי) - הצבת רב"ש/ רבש"צ וזאת למרות שקיימת תחנת משטרה מקומית (ביישוב עירוני), מאחר והתפקידים אינם זהים.
ליקוי
12.
מג"ב מקצה שומרים שכירים ליישובים, אך אינו מקפיד על עמידה באמות המידה שקבע במסמכיו להקצאת שומרים אלה. עד מועד סיום הביקורת טרם גיבשה המשטרה נוהל להקצאת שומרים אלה. 

 ליקוי
13.
מרבית כיתות הכוננות הנמצאות ביישובים שבאחריות מג"ב אינן עומדות בכשירות המבצעית הנדרשת, ובחלק מהיישובים לא קיימת כיתת כוננות כלל. 

תגובה 
משטרת ישראל
1-13. 
על בסיס דוח מבקר המדינה שבנדון, בוצעה במג"ב בשיתוף אגף תכנון במשטרה, עבודת מטה מקיפה וכוללת שמטרתה גיבוש תפיסת הפעלה חדשה למג"ב ותיקוף בניין הכוח הנגזר מתפיסת הפעלה זו. עקרונות עבודת המטה אושרו על ידי במפכ"ל והשר לביטחון פנים. תהליך היישום החל במרץ 2012.   
תעשיה ביטחונית 
מערך כל טיס בלתי מאוישים 
הגוף המבוקר: משרד הביטחון, צבא הגנה לישראל, והתעשייה האווירית לישראל.

ליקוי
1.
משרד מבקר המדינה העלה ליקויים משמעותיים בתהליכי קבלת ההחלטות בצה"ל ובמשרד הביטחון בעניין אישור ומימוש אחד מהפרויקטים שנבדקו בתחום כלי טיס בלתי מאוישים. בפיקוח ובבקרה מפא"ת על ביצועו בתע"א, בתהליכי הבחינה בתע"א לאישורו ומימושו. במעקב, בבקרה ובפיקוח של תע"א על ביצועו וביחסי הגומלין בין משרד הביטחון לתע"א בנוגע להתנהלות בו. בפגמים שהועלו בעבודת המטה במשרד הביטחון ובצה"ל היה כדי לפגוע בתהליכי קבלת ההחלטות ברמות הבכירות ביותר בצה"ל, קרי סגן הרמטכ"ל וכן ברמת הדרג המדיני המאשר את הפרויקטים. הפרויקט שנבדק היה מורכב וארוך טווח, שההחלטות לגביו מחיבות את מקבלי ההחלטות לחזון ולראיה מערכתית של הצרכים העתידיים של צה"ל.  דווקא משום כך, לדעת משרד מבקר המדינה, מחייב תהליכי קבלת החלטות בעניינו בחינה מסודרת במערכת הביטחון של יכולות ומגבלות המערכת המפותחת במסגרתו, ההישג הנדרש ממנה, עלותה הכוללת והערכת התועלת שתצמח ממנה ביחס לחלופות אפשריות.  
ליקוי
2. 
אשר לפעילות התע"א בפרויקטים שנבדקו, נוכח ההפסדים שנבצרו בהם ונוכח הליקויים שעלו בביקורת, מן הראוי שהנהלת התע"א  תפיק לקחים מהתנהלותה בהם. זאת, כדי להביא  בעתיד לשיפור בעבודת המטה בתע"א בפרויקטים של פיתוח מערכות עתירות ידע, בעיקר בתחומי הערכת הסיכונים, קביעת לוחות הזמנים והכנת אומדני העלויות. 
ליקוי
3.
נוכח הליקויים בניהול הפרויקטים של פיתוח כלי טיס בלתי מאוישים ובבקרה עליהם, על משרד הביטחון והתע"א לבחון את התנהלותם, בעיקר ביחסי הגומלין בניהם ולהקפיד ליישם את מנגנוני הבקרה והפיקוח הקיימים, וכן לבדוק האם נדרשים שינויים לעניין זה, לצורך הסדרת היחסים בניהם, בדגש על הבקרה שמקיים משרד הביטחון על פעילות התע"א, שביכולתם למנוע הישנות הליקויים שעלו בדוח הביקורת. כל אלה, כדי לייעל את תהליכי הפיתוח ולעמוד בלוחות הזמנים המתוכננים להשגת יכולת מבצעית לצה"ל בפרויקטים עתידיים. 
ליקוי
4.
ההשקעות הכבדות הנדרשות למימוש אחד הפרויקטים וההשלכות הנובעות מכך על תקציב הביטחון, וכן שיקולים נוספים, מחייבים את כל הגורמים המעורבים, ובראש ובראשונה הרמטכ"ל ומנכ"ל משרד הביטחון, להתייחסות מערכתית וחבת היקף לסוגיות שעלו בדוח הביקורת, ובכלל זה ניתוח חלופות שונות להמשך מימוש המערך וכדאיותן, הן בהיבט המבצעי והן בהיבט היקף המקורות הכולל הנדרש, וזאת מול צרכים אחרים של מערכת הביטחון, במכלול בניין כוחו של צה"ל ולהעלותם בפני הדרג המדיני - שר הביטחון, ולפי הצורך בהמשך -בפני וועדת השרים הרלוונטית. 
ליקוי
5. 
לדעת משרד מבקר המדינה, על הנהלת מפא"ת להקפיד ולעדכן את מנכ"ל משרד הביטחון בנוגע למצבם של פרויקטים אלה טרם אישור תקציבים נוספים בתוכניות הרב שנתיות הבאות. כמו כן, נוכח הליקויים שעלו בדוח זה וכחלק מתהליך הפקת הלקחים, עליה לאמוד בתכניותיה העתידיות את כלל הסיכונים, זאת תמיד וקל וחומר בהתקשרויות במחיר קבוע.  
תגובה
משרד הביטחון
1-5. 
תהליכי הבחינה ועבודת המטה בפרויקטים הנדונים היו יסודיים ומעמיקים ביותר, השתתפו בהם כל גורמי המטה המקצועיים בצה"ל ובמשרד ועל בסיסן התקבלו החלטות בתהליך מבוקר שהגיע עד לדרגים הבכירים ביותר במערכת הביטחון ולדרג המדיני. דיונים לבחינת הצורך המבצעי ולחלופות למימוש התקיימו באופן רצוף בין השנים 2003 ל 2008 עד למועד קבלת החלטה לממש את התוכנית עד ליכולת  מבצעית.


מדובר בפרויקטים חיוניים ובעלי תרומה בלעדית שהצורך בהם עומד בתוקפו ואף התחזק לנוכח האיומים המתפתחים בזירה, ולדעת מערכת הביטחון מצדיקים בהחלט את ההשקעה הנדרשת.ההשקעה העקבית והנחושה שנעשתה במשך למעלה מ- 10 שנים הביאה להסרת הסיכונים הטכנולוגיים וההנדסיים העיקריים ולהצלחות מוכחות שלמעט מדינות בעולם יכולות דומות להן, ומאפשרת להגיע ליכולות המלאות שהוצגו ביציאה לדרך, במסגרת הערכת התקציב המקורית. היכולות שהוצגו ואושרו לביצוע בתר"ש "תפן" הגיעו לכדי מימוש היכולת על פי התוכנית שהוצגה ואושרה על ידי צה"ל והמשרד, זאת ובמסגרת המשאבים שאושרו ביציאה לתוכניות.


המניעה המרכזית לסגירת הפערים שהביקורת מצביעה עליהם הינה תקציבית. מערכת הביטחון נערכת לבנין הכוח בתהליך הדרגתי לפי מגבלות התקציב, תוך העמדת יכולות מבצעיות משמעותיות במדרגות הביניים. יחסי הגומלין בין משרד הביטחון לתעשייה אווירית בפרויקטים המבוקרים אינם שונים או ייחודיים מפרויקטים אחרים.  

                   עם זאת, מקובלת המלצת המבקר לבחון את מנגנוני הפיקוח והבקרה שיש בידי המשרד על התעשיות. במינהלת התכנית במשרד מיושם שינוי ארגוני שנועד, בין היתר, לחזק את הבקרה של המשרד על פעילות התעשייה.   

תגובה
התעשייה האווירית
1-5.
התע"א פועלת בשווקים הצבאיים והאזרחיים בישראל וברחבי העולם ועיקר מכירותיה מיועד לייצוא. בשנת 2010 היה היקף המכירות של תע"א 3.1 מיליארד דולר ורווחי החברה עמדו על כ- 93 מיליון דולר. פעילות התע"א בפרויקטים בוצעה לאחר בדיקות מעמיקות וזיהוי פוטנציאל המכירות העתידיים בתחום. הפעילות היא המשך טבעי לעיסוק החברה בתחום ותאמה את ליבת העסקים של התע"א. החל משנת 2006 עם כניסת הנהלת תע"א החדשה לתפקיד, הובילה הנהלת התע"א תוכנית שיפור אגרסיבית ויסודית לניהול פרויקטים וסיכונים. בשנים האחרונות הנחתה התע"א את מפעיליה, בנוסף, כיצד להגיש הצעות מחיר גדולות לאישור, וכן פרסמה הוראות על התארגנות פרויקטים כאלה לבקרה. נבחנו מחדש כל היערכות לגמר של הפרויקטים ויושמו מודלים וכלים חדשים לביצוע היערכות. התקיימו ומתקיימים דיונים פרטניים ויסודיים של כל פרויקט, נבחנות ההפרשות לסיכונים בפרויקטים תוך השוואה להפרשה לעלויות בלתי צפויות מראש שקיים. יושמה שיטת "שרשור אחריות" כאשר מנהלים רלבנטיים מתבקשים לאשר בחתימתם את אומדני הפרויקט. הפרויקטים המבוקרים זוהו מידית כפרויקטים הדורשים מיקוד ניהולי ולכן ניתנה תשומת לב יוצאת דופן בכל שרשרת הניהול ממנכ"ל תע"א ומטה. 
בין היתר הכלים שיושמו: 
- מינוי וועדות שונות וצוותים "אדומים" (צוות שאין לו נגיעה בפרויקט ואמור להגיש המלצותיו למנהל התוכנית).
- איחוד מינהלות בפרויקטים שהביאו לשיפור מוטת הניהול וביטול כפילויות.
- הקמת ועדת היגוי בראשות הסמנכ"ל לתפעול הפועלת על בסיס שבועי.
- שינויים באיוש תפקידי מנהלי חטיבה ומפעל.
מנכ"ל התע"א פעל ופועל לשנות את התרבות הארגונית ושם דגש על קבלת פרויקטים עם שולי רווח נאותים. החברה פעלה בשנים האחרונות נמרצות ואף תמשיך בכך בעתיד ברוח המלצות המבקר. התע"א העבירה למשרד הביטחון מידע רב ומקיף על מצב הפרויקטים בתדירות גבוהה. התע"א תמשיך ותפעל בשיתוף פעולה מלא עם משרד הביטחון בכל נושא ונושא לפי העניין.  
תהליכי קבלת החלטות לבחירת מערכת הגנה אקטיבית
לרכב-קרב משוריין
הגופים המבוקרים: צבא הגנה לישראל, משרד הביטחון, התעשייה הצבאית לישראל בע"מ.

ליקוי
1. 
תעש מסוגלת לספק מענה ההולם את הדרישות המבצעיות של צה"ל, אף כי היו קיימים באותו מועד שני ספקים פוטנציאלים. בדיון בוועדה תמכה מינהלת טנק המרכבה שבמשהב"ט (להלן - מנת"ק) בהמלצה זו, וצה"ל לא הסתייג ממנה.

תגובה
משרד הביטחון
1.
בבדיקה חוזרת שבוצעה במפא"ת בשנת 2010 התברר כי ההחלטה לבחור בתע"ש כספק יחיד אכן לא הייתה מוצדקת, וזאת מסיבות שונות. מינהלת טנק מרכבה תמכה בהחלטה על בסיס המידע והידע שהיו בידיה באותה העת: יש בשלות שהוכרזה על ידי ר' מו"פ. כבר ב-אוגוסט 2008, הוקם מטה משותף, בוצעה עבודת מטה בצה"ל ובמשרד (בשיתוף מז"י, אג"ת וסגן הרמטכ"ל) שסוכמה על ידי סגן הרמטכ"ל, על בסיס ביצועים ועלות מחזור חיים. בהינתן אלו, מינהלת טנק המרכבה (להלן מנת"ק), תמכה במתן הפטור.
ליקוי
2.
בסיכום דיון בראשות ראש מפא"ת באוגוסט 2010 הוא המליץ למנכ"ל משהב"ט "לא לקדם את תהליך ההתקשרות עם תע"ש ל'חץ דורבן', עקב חוסר בשלות ל-FSD [פיתוח מלא] וחוסר התאמה [של תעש] להגדרה של ספק יחיד". המלצה זו ניתנה שעה שמשהב"ט לא מיצה עם תעש בדיקה של יכולותיה לתת מענה לטיפול בפערים שנותרו במענה שלה לבקשה להצעת מחיר (להלן - בל"ם).

תגובה
2.
להמלצת ר' מפא"ת חברו שני גורמים בעיתיות בהגדרת "ספק יחיד", ובשלות המערכת המוצעת. אכן, בהתאם לממצאי הביקורת במועד הבדיקה שביצע ר' מפא"ת, תעש לא עמדה בהגדרה של "ספק יחיד" וזו הייתה הסיבה העיקרית להנחיה למנוע יצירת מחויבות כלפי תעש. מאידך, מענה תעש לקה בחוסר בשלות שנבחנה לעומק על ידי גורמי 

                   המשרד להתייחסות מנת"ק: שחוסר הבשלות של "חץ דורבן" התברר בדיעבד. הבשלות שהוכרזה עמדה בסימן שאלה. תעש הציעה מרכיב מרכזי במערכת מסוג אחר ושמטה את הקרקע לבשלותה של חצי מהמערכת. הבשלות נבחנה מחדש לאור הניסיון במעיל רוח אשר התקדם בפיתוח – בהיבטים של בטיחות, התראות שווא וכד'. גם אם המינהלת הייתה בדעה שהפרויקט "חץ דורבן" בשל, היא שינתה את דעתה.  


בידי מערכת הביטחון היו ראיות לבדיקה הנדסית מקיפה וכוללת.

תגובה
צבא הגנה לישראל
2. 
בדיון הוצג כי "מספר פערים בתחום  מרכיב מרכזי במערכת מהווים סיכון היתכנותי בשלב זה והינם תנאי לכניסה ל- FSD" (פיתוח בספקטרום מלא). לאור זאת, הציגו הגורמים הטכניים את הפערים ההיתכנותיים בתחום המרכיב המרכזי במערכת המונעים כניסה ל-FSD של המערכת. האמירה כי אין בשלות להתקשרות עם תעש ל"חץ דורבן" נאמרה לאור המלצת הגופים שעלתה בעבודת המטה בהובלת מפא"ת. בדיון שערך ר' מפא"ת ב-23.6.2010, סוכם כי "התמונה המסתמנת ב"חץ דורבן" שונה מאוד ביחס למה שהוצג בזמנו למקבלי ההחלטות – הן בנושא לוחות הזמנים, הן בנושא בשלות וסיכוני פיתוח והן בנושא המחיר. סימני שאלה בעניין זה עלו כבר ממרץ 2010 ורק מתחזקים כיום". חוות דעת זו הוצגה בדיון אצל ראש מטה זרוע יבשה ב- 3.8.10 ועל פיה סיכם הרמ"ט (מתוך סיכום הדיון): "על בסיס ההמלצה של הגורמים הטכניים (מנת"ק ומפא"ת) להשלמת בדיקת ההיתכנות של המערכת והמרכיב המרכזי במערכת - אין בשלות ליציאה ל – FSD לפרויקט "חץ דורבן"".

ליקוי
3.
המלצת ראש מפא"ת שלעיל בנושא אי-התאמת תעש להגדרת ספק יחיד אמנם עולה בקנה אחד עם ממצאי הביקורת, כי היו שני ספקים פוטנציאליים. אולם משרד מבקר המדינה מעיר, כי הבדיקה שערך ראש מפא"ת בנושא חשוב זה, שהשינוי בו - אי-קידום ההתקשרות עם תעש - היה מהותי, לא תועדה, לרבות פירוט הכרחי של הנימוקים והשיקולים שבבסיסה; ועל כן בדיקה זו חסרה את השקיפות הנדרשת לפיקוח ולבקרה על תהליך עבודת המטה לעניין זה. הדבר מצופה ונדרש בדיונים בנושאי פרויקטים, ובמיוחד פרויקטים בהיקף כספי של מאות מיליוני ש"ח, כמו מערכת הגנה אקטיבית לנמ"ר, ולנוכח השינוי המהותי שלעיל.

תגובה
משרד הביטחון

3.
החלטת ר. מפא"ת נסמכה על עבודת מטה טכנית של מטה התוכנית אשר הציגה את התאמת המערכת לדרישות המערכתיות בדגש על חבילת הסנסורים. בנושאים אלו בוצע ניתוח מעמיק על ידי הגורמים הרלוונטיים במפא"ת וזרוע היבשה אשר הציגו את הבנותיהם והסתייגויותיהם באשר לפערים ההיתכנותיים של מערכת חץ דורבן המוצעת, בדגש על המרכיב המרכזי במערכת המהווה את הסנסור המרכזי במערכת. ניתוחים אלו תועדו והוצגו בצורה שקופה ונהירה.


ר' מפא"ת קיים מספר דיונים בנושא, הראשון מביניהם ב-11.3.10 והאחרון ב-18.8.10 שכולם מתועדים בסיכומים. בין דיון לדיון ולאורך כל התקופה בוצעה עבודת מטה יסודית של צוותים ממו''פ, ממנת''ק ומז''י בסיכומם פורטו כלל השיקולים והגורמים שהביאו לקבלת ההחלטות.
ליקוי
4.
באוקטובר 2010 הציג ראש מטה (להלן - רמ"ט) זרוע יבשה (להלן - ז"י) לסגן הרמטכ"ל את עמדת ז"י ומפא"ת, כי אין בשלות לקדם את תהליך ההתקשרות עם תעש ל"חץ דורבן". עמדה זו לא נתמכה בעבודת מטה שלמה, שאמורה הייתה לנתח את בשלות מערכת "חץ דורבן". יתר על כן, צה"ל, מנת"ק ומפא"ת לא פרסמו עד מועד סיום הביקורת מסמך מסכם בעניין אי-עמידה של תעש בדרישות הבל"ם.

תגובה
4. 
עמדת רמ"ט ז"י נסמכה על המלצות גורמים הטכניים בזרוע ובמפא"ת. המלצתו היוותה תוצר ישיר לנתונים שהוצגו בפניו בנושא הפערים הטכנולוגיים ההיתכנותיים הקיימים במערכת אשר בוצעו בתהליך ניתוח המענה של תעש לבל"מ. במסגרת סיכומי הדיון, הן של רמ"ט ז"י והן של ר. מפא"ת, פורטו הסיבות לאי בשלות מערכת חץ דורבן לכניסה לפיתוח מלא ונשענות על תוצרי עבודת המטה שהוצגו בדיונים.
ליקוי

5.
בנובמבר 2010 המליצו סגן הרמטכ"ל דאז, אלוף בני גנץ, אגף התכנון בצה"ל (להלן - אג"ת) וז"י לרמטכ"ל על יצירת אינטגרציה "של המערכות הקיימות" - "מעיל רוח" ו"חץ דורבן", בלי שצה"ל ומשהב"ט בדקו את היתכנותה של המערכת המשולבת ואת המשמעויות המבצעיות, הטכנולוגיות, התקציביות והלוגיסטיות של מימושה ברק"ם. בהבאת מידע חלקי ולא ממצה לדיון בראשות הרמטכ"ל היה לכאורה להביא לקבלת החלטה שאינה מיטבית. 

תגובה
5. 

ההמלצה  ליצירת אינטגרציה בין שתי המערכות "חץ דורבן" ו"מעיל רוח" הייתה המלצה ניהולית, אשר נשענה על הערכה כי ניתן לשלב טכנולוגית בין הרכיבים הבשלים של המערכות השונות. תהליך בחינת ההיתכנות אמור היה לספק אישוש להערכה זו. נראה כי במידה והיו משכילות החברות הביטחוניות השונות, לשלב מאמצים לפיתוח מערכת משולבת, לא הייתה הסוגיה הטכנולוגית מהווה חסם למימוש החלטה זו. 
ליקוי
6.
החלופות ("מעיל רוח" והמערכת המשולבת) שאג"ת המליץ לבחון בדצמבר 2010 למערכת הגנה אקטיבית לנמ"ר לא כללו את מערכת "חץ דורבן". זאת, אף כי מפא"ת מנת"ק לא השלימו מול תעש בחינה לגבי אפשרויות לגשר על הפערים שבמענה של תעש לבל"ם, וממילא לא פסלו מערכת זו מלשמש כמערכת הגנה אקטיבית לנמ"ר. 
תגובה
6. 
לסוגיית בחינת האפשרות ומשפט הקיום לשילוב שתי המערכות נאמר כי יש היתכנות לאיחוד מאמצים בין התעשיות (איחוד אשר 
נכשל בעבר עקב ויכוחים בין המנהלים ולא עקב מגבלות טכניות/פרוייקטליות). איחוד כזה יביא למערכת דור ב' שתתבסס על מרכיבים בשלים יחסית שקיימים בזכות צירוף התעשיות יחדיו. בנוסף, הובהר כי הסיכוי להגיע למערכת אחת אם יימשך תהליך הספק היחיד לתע"ש הינו נמוך, וימנע את מימוש הנחיית סגן הרמטכ''ל להגיע למערכת אחת.
ליקוי
7.
בפברואר 2011 החליט מנכ"ל משהב"ט, אלוף (מיל') אהוד שני, על פיתוח המערכת המשולבת. במועד זה: ההערכה על היכולת לשלב מבחינה טכנולוגית בין מרכיבי המערכת של רפאל לבין מרכיבי המערכת של תעש לא הייתה מבוססת על עבודת מטה; לא היה בידי משהב"ט וצה"ל מידע בדבר הביצועים הצפויים של מערכת כזו; ולא נערכה עבודת מטה על תרומתה של מערכת כזו לצה"ל בהשוואה לחלופות הקיימות, על לוחות הזמנים לפיתוח ולייצור, ועל עלויות הפיתוח והייצור הצפויות.

תגובה
משרד הביטחון
7. 
בעבר פורסם מסמך על ידי מפא"ת  המנתח את אפשרויות חיבור המערכות. החלטת המנכ"ל נשענה על המלצת כלל הגופים (מפא"ת, זי, אג"ת) – ראה גם התייחסות לליקוי  5.
תגובה
צבא הגנה לישראל

7.
סגן הרמטכ"ל הנחה פיקודית לבחון ביצוע אינטגרציה מתוך ראייה לאומית כוללת, לפיה בזמן שקיימת מצוקת המשאבים, תתחרנה שתי תעשיות ביטחוניות ישראליות בפיתוח מערכת עתירת ממון. לאור ההנחיה, נדרשו הגופים לבצע השלמה לעבודת המטה. התמונה שהסתמנה במהלך שנת 2010 העלתה פערים משמעותיים בהיבטים הטכניים (בפרט בסוג המרכיב המרכזי במערכת), בעלויות ובלו"ז, ביחס לאלו שהוצגו בשנת 2009 למקבלי ההחלטות. עמדת אגף תכנון, כפי שהוצגה התבססה על עבודת המטה והמלצתם המקצועית של הגופים והגורמים הטכניים המקצועיים.

      
בנוסף ובהתייחס לכך, קבע אגף תכנון כי הגופים הרלוונטיים נדרשים לבצע את הדברים הבאים:

          א.
להשלים בהקדם הצגת מכלול השיקולים והשינויים בנתונים שהוצגו עד כה, ולאשר באופן סדור בצה"ל את ההחלטה לא לקדם את תהליך ההתקשרות ל"חץ דורבן".

          ב.
להציג את מכלול השיקולים לא לקדם את פרויקט "חץ דורבן" ולתחקר את תהליך קבלת ההחלטות (משלב ההצגה הראשוני ועד היום).   

          ג.
להציג את החלופות שעל הפרק בדגש על שילוב מערכת הגנה אקטיבית ב"פרויקט נמר".


ב-18.8.2010 סיכם ר' מפא"ת בדיון שקיים בהמלצות והודיע למנכ"ל המשרד כי: "לא לקדם את תהליך ההתקשרות עם תע"ש ל"חץ דורבן" עקב חוסר בשלות ל-FSD וחוסר התאמה להגדרה של ספק יחיד... להחליט ולהודיע על פיתוח חדש רק בפרויקט משותף 
של התעשיות, המתבסס על אבני בניין בשלות ועל נכסים משמעותיים/ייחודיים של כל תעשיה". בנובמבר 2010, לאור סיכומו של ר' מפא"ת, המליצו כל הגופים המעורבים בתהליך, על חלופת שילוב המערכות. ההבנה היא כי לא קיימת בעיית היתכנותית בשילוב של הרכיבים משתי המערכות, שכן משלבים את הרכיבים הייחודיים ובעלי הבשלות הנדרשת מכל מערכת. הבעיה העיקרית הצפויה במהלך כזה הינה בעיה ניהולית של אינטרסים עסקיים בתעשיות. קידום כיוון זה נעשה באמצעות 'מכתב הכוונה' שנועד לאפשר את החיבור בין התעשיות. בדיון שהתקיים בנושא ב-5.7.11 קבע סגן הרמטכ"ל כי "...הצורך המבצעי והניסיון המבצעי הם הפרמטרים המובילים 

                   לבחירת המערכת...". זרוע היבשה, יחד עם מפא"ת ומנת"ק, קיימו עבודת מטה סדורה שהובילה להחלטה על רכש "מעיל רוח" לטנקים והרחבת הצטיידות ל-300 מערכות מעיל רוח דור א', מתוך הבנה כי מערכת זו, היא היחידה שתהיה מבצעית בשנים הקרובות. כל החלופות למערכת ההגנה דור ב', תגענה בלא פחות מ-4 שנים מעכשיו. מנכ"ל המשרד התווה את הכיוון למימוש מערכות הגנה דור ב' במכתב ההכוונה'. נכון למרץ 2012, טרם הובהרה מידת הצלחתה של רפאל לממש את התהליך של 'מכתב ההכוונה'. בהיבט המבצעי הגדירה זרוע היבשה מה נדרש ממערכת ההגנה דור ב'. ניתוח המשמעויות הכלכליות והלוגיסטיות יהיה בהתאם לחלופה הניהולית שתסוכם במשרד הביטחון.


לאור אי הוודאות התקציבית ב-2012 ובשנים הבאות הוחלט על הקפאת ההצטיידות במערכות נוספות. עם התבהרות התמונה התקציבית, תתקבל החלטה מחודשת על הצטיידות במערכות הגנה אקטיבית. החלטה זו תאושר באופן סדור במטה הכללי, ובמסגרת אישורה יבחנו כלל המשמעויות המבצעיות, הכלכליות והלוגיסטיות הרלבנטיות.

 ליקוי
8.
על פי הוראות משהב"ט, הסמכות לאשר פטור ממכרז נתונה בידי ועדת הפטור שבמשהב"ט. קביעתו של מנכ"ל משהב"ט בפברואר 2011 את רפאל כקבלן ראשי לפיתוח ולייצור של מערכת ההגנה האקטיבית המשולבת לרק"ם, התקבלה בחריגה מסמכותו.

תגובה
משרד הביטחון
8. 
משהתבררה תמונת חוסר הבשלות של מענה תעש התקיימו לפחות שתי וועדות מפתחים, כולל ליווי משפטי והנדסי צמודים, אשר קבעו שמערכת ההגנה האקטיבית שמערכת הביטחון מעוניינת לפתח ברמה המעשית היא מערכת משולבת היוצרת סינרגיה של המרכיבים הבסיסיים של מערכת זו. מודגש כי, הפריטים הבשלים בכל אחת מהחברות שצוינו יכולה לתת מענה מיטבי למערכת האחודה. אלו גם מרכיבים שממילא מערכת הביטחון השקיעה בהם זמן, תקציב משלה. לפיכך, לא נלקח כאן שום סיכון טכנולוגי ברמת הבשלות של FSD: פיתוח מלא. רפאל לא קיבלה הגדרת ספק יחיד למערכת האחודה אלא דירקטיבה לרתום מסחרית את החברות הנ"ל למיזם משותף. מיזם זה מביא למעשה למיצוי החזקה של כל אחת מהתעשיות, ובבד בבד מאפשרת תעסוקה לתעשיות הנ"ל בדגש על ההשפעה החיובית שיש למיזם זה על תעש וחוסנה למרות אי עמידתה ביכולת להספקה של מערכת מלאה.יודגש גם כי במצב הנוכחי אין מדובר עדיין על התקשרות חוזית של ממש אלא על בדיקת היתכנות 
                   מסחרית שהוטלה על רפא"ל ואשר ממילא טרם הוצגה או אושרה על ידי הנהלת מערכת הביטחון (מנכ"ל ושר הביטחון). רק משתתקבלנה תוצאות הבדיקה הן ממילא תועלנה לדיון וקבלת החלטה על ידי הנהלת מערכת הביטחון. ממילא יינקטו כל צעדי ההתקשרות המתבקשים עם החברות הנוגעות בדבר. יעד לסיום 30 ביוני 2012.
ליקוי
9.
ראוי, כי מנכ"ל משהב"ט וסגן הרמטכ"ל יתנו דעתם, כל אחד בתחומו, לליקויים שהועלו בדוח זה, כדי להפיק את הלקחים הנדרשים בנוגע לתהליכי בחירת ספקים במערכת הביטחון בכלל, ובתהליך בחירת ספק למערכת הגנה אקטיבית לרק"ם בפרט כמו כן ראוי שצה"ל ומשהב"ט יבצעו בדחיפות בחינה מערכתית סדורה של המשמעויות המבצעיות, הכלכליות והלוגיסטיות של פיתוח והצטיידות במערכת הגנה אקטיבית עתידית למשק הרק"ם, תוך הקפדה יתרה על חוק חובת המכרזים ועל הוראות משהב"ט.

תגובה
9.
לאורך כל התהליך מתקיימים בקרה ותחקור שוטפים של כל דרגי ההנהלה במערכת הביטחון. תהליך ההכרזה השגוי לספק יחיד לתעש בוטל לאחר שנמצא שאינה עומדת בדרישות המפרט המקורי. התקיימה בקרה שוטפת של וועדת המפתחים מספר פעמים לאורך הפרוייקט, לרבות ליווי משפטי צמוד שבסופו של דבר הגיעו למסקנה המתבקשת של המענה המשולב כפיתרון אולטימטיבי. בוועדות אלה הוצגו גם ממצאי בדיקות טכניות מפורטות של היחט"ל (חטיבה לוגיסטית) במפקדת זרוע יבשה המצביעים על חוסר הבשלות והמענה של הפיתרון הבלעדי של תעש. מנכ"ל המשרד וסגן הרמטכ"ל מעודכנים ומעורבים אישית בתהליכי הלבטים והאישורים הכרוכים בפרויקט זה. מנכ"ל המשרד אף דאג באורח שוטף לעדכן את השר בהתפתחויות בפרויקט זה. סיכומי פגישות העבודה של המנכ"ל והשר מתועדים, ואף שר הביטחון התייחס למידת מעורבותו ועדכנתו השוטפים בפרויקט .

תגובה
צבא הגנה לישראל
9. 
ראה תגובת צה"ל לליקוי 7.
תחמושת מסוג מסוים
הגופים המבוקרים: צבא הגנה לישראל ומשרד הביטחון.

ליקוי
1. 
הממצאים שעלו בדוח הביקורת בנושא הצטיידות צה"ל בתחמושת מסוג מסוים מצביעים על כך שגופי צה"ל הנוגעים- אגף התכנון ואחת מזרועות צה"ל - לא פעלו כמתבקש נוכח התפתחויות חשובות שנגעו לעניין. עיכוב של כשנתיים בהחלטת אגף התכנון בעניין התחמושת האמורה הביא להכרה באיחור פערים, שעלולים לפגוע ביכולת צה"ל. עיכובים ואי מימוש החלטת צה"ל גרמו לכך שהוא יתחיל להצטייד בתחמושת האמורה באיחור של כשנתיים לפחות.נוכח חשיבותה של התחמושת והשפעת תהליכי ההצטיידות הצפויים על תקציב צה"ל, מן הראוי שצה"ל יקדם תכנית רב-שנתית להצטיידות בה, להקטנת הפערים שנוצרו.  

תגובה
צבא הגנה לישראל
1. 
הזרוע שהייתה אמורה להציג את הנדרש ממנו על ידי ראש חטיבת התכנון  בנושא המדובר גיבשה וקידמה שתי תוכניות לטיפול בתחום המסוים. תוכניות אלה מאושרות באופן פרטני על ידי נוהלי אישור פרויקטים גדולים, ונכללו בהצעת הגף לתוכנית העבודה הרב שנתית. 

בנושא התחמושת של התחום המסוים הכיר גם המטה הכללי בכך שהנושא  אינו זרועי בלבד, אלא פרויקט מטכ"לי. צה"ל מבהיר כי מייד עם קבלת ההחלטה בנושא ותקצובו, התקיים דיון אודות הסיכונים הטכנולוגיים בפרויקט. דילוג על שלבים, אי מיצוי המשא ומתן עם התעשייה על תכולת הפרויקט ועלותו, או אי מימוש התהליך באופן מהיר יותר ושלא בהתאם לנהלים, בפרויקט בהיקף משמעותי שכזה (הצטיידות בשווי מספר מיליארדי שקל) היה מעורר ביקורת על תהליך ושיקול הדעת במימושו. הביקורת הציגה פער בין החלטת סגן הרמטכ"ל באוקטובר 2006 (שכאמור לא לוותה בתקציב), לבין הנחיית הזרוע   בספטמבר 2010 להתחיל בהצטיידות בפרויקט. בפועל, תהליכי בניין הכוח התקיימו גם במהלך תקופה זו ועוד לפני מאי 2010

באשר לקביעת יעד היערכות לאמצעי ב', כל יעד היערכות נקבע על פי מסביר צריכה רלוונטי. בעוד מרבית סוגי התחמוש האחרים מסביר הצריכה העיקרי הינו בעיקרו "יום קרב"  מסביר הצריכה לאמצעי ב' הינו בעיקרו כמות המטרות ותוכניות האש הרלוונטיות אל מול החזיתות שבתרחיש הייחוס. עבודת המטה של הזרוע לשינוי יעדי ההיערכות לאמצעי ב' הסתיימה לקראת התר"ש (תוכנית רב שנתית). בתר"ש התחשב הצבא במספרים החדשים שהתקבלו בעבודה הצפויה לעלות לאישור ראש חטיבת התכנון במהלך חציון א' 2012.
שמירת קווי ייצור חיוניים בתע"ש

ממצאי מעקב

הגופים המבוקרים: צבא הגנה לישראל, משרד הביטחון, והתע"ש.

ליקוי
1.
משהב"ט לא נתן את המענה הנדרש לשמירה על יכולות הייצור בקווי הייצור בתשלובת התחמושת הכבדה בתעש. זאת גם על אף האמור בהערות ראש הממשלה לממצאי הביקורת לדוח הקודם של מבקר המדינה, כי משהב"ט "יתמודד" עם קווי הייצור "שלא ניתן להם מענה בתכנית צה"ל". משהב"ט לא הזמין מתעש למעלה מעשור תחמושת בהיקף שיאפשר לשמר את תשתיות הייצור, ותעש לא השקיעה ולא תחזקה תשתיות ואף סגרה חלק מקווי הייצור. בכך פעלו משהב"ט וצה"ל באופן לא יעיל. המשמעות היא - איבוד יכולות ייצור של תחמושת כבדה לצה"ל ללא החלטה מסודרת של מערכת הביטחון, דבר הפוגע במוכנות. 

תגובה
משרד הביטחון
1.
המנכ"ל סיכם כי המבנה העסקי של תע"ש עומד להשתנות, על כן נדרש להציג את עמדת המשרד בנושא זה. מחויבות המשרד לקווים החיוניים תהיה לתוכניתה רב שנתית העתידית בלבד (ל- 5 שנים) תוך התייחסות לנושאים הבאים כגון: מעגל האיומים, מלאים ומתווה תקציבי. המנכ"ל ציין ששימור קווים חיוניים מחייב העמדת תקציבים והדגיש את המתח הקיים בין המתווה התקציבי לצרכי המלאים של צה"ל והתחייבות להזמנות בתע"ש  על כן קיימת חשיבות לסכם את העמדה, ובתוך כך את צרכי הרכש של צה"ל. המנכ"ל הדגיש כי קו חיוני הינו עצמאות מדינתית – "כחול לבן". המנכ"ל סיכם את הקווים שיוגדרו כחיוניים, בתחום התחמושת הכבדה. המנכ"ל הוסיף כי המשרד מתחייב להעמיד תקציב בהיקף של 100 מיליון ש"ח בשנה, עבור שימור הקווים הנ"ל, בכפוף לתהליך התייעלות. המנכ"ל מניח הנחת יסוד שבחברה פרטית הדברים יתופעלו ביעילות משמעותית, זאת ועוד, המשרד מוכן לוותר על גביית תמלוגים בגין שימוש בידע המשרדי. הסוגיה הזו אינה טריוויאלית ואינה מובנת מאליה, ולידע שהצטבר במשרד לאורך השנים "תג מחיר" גבוה יותר. יעד לסיום 31 בדצמבר 2012.
ליקוי
2.
בשנים 2011-2007 המשיכה מערכת הביטחון בעבודת מטה בעניין מיפוי קווי ייצור חיוניים בתעש, אך עד למועד סיום הביקורת משהב"ט לא קיבל החלטות מגובות בתקציבים על שימור הקווים. לדעת משרד מבקר המדינה, 

          הגדרת קווי ייצור בתחום התחמושת הכבדה בתעש כחיוניים למדינה, ללא קבלת החלטה מגובה בתקציב לשימורם, היא ליקוי מהותי. 

תגובה
2. 
צה"ל מסר למשרד את עמדתו בקשר לקווים החיוניים בחברה. על בסיס זה וגם בראיה של המשרד כאחראי על התשתית התעשייתית הביטחונית, סיכם המנכ"ל על היקף תקציב רב-שנתי שייועד לרכש בקווים החיוניים בתעש. על בסיס סיכום המנכ"ל, מתנהל דיון מול התעש כדי לגשר על פערים שעדיין קיימים בין המשרד לחברה בקשר להיקף הרכש המינימאלי הנדרש לקיום הקווים.

ליקוי
3.
בשנים 2010-2008 נגרמו נזקים כבדים לקווי הייצור החיוניים בתשלובת, וחלקם נסגרו בלי שהתקבלה על כך החלטה של מערכת הביטחון. ראוי שהשר יפעל בהקדם לקבלת החלטה מגובה בתקציב מתאים בנוגע לקווי ייצור של תחמושת כבדה בתעש שיש לשמר - ללא התניה כל שהיא, לרבות מציאת פתרון כולל למצבה של תעש. זאת נוכח החשיבות הרבה של הקווים החיוניים למוכנות צה"ל לעת חירום, העיכוב הניכר במימוש החלטת הממשלה משנת 2005 להפריט את תעש, והמצב שבו תהליך ליישום פתרון כולל למצבה של תעש עשוי להימשך זמן רב ותוצאותיו אינן מובטחות.

תגובה
צבא הגנה לישראל
1-3. 
במסגרת תכנון תר"ש "חלמיש" ,התקיימה עבודת מטה נרחבת בצה"ל לבחינת צרכי צה"ל בתחום התחמושת. התוכנית כוללת הגדלה משמעותית של רכש תחמושת מסוג מסוים לשנים 2017-2013, המגלמת גידול בהיקף ההזמנות מתע"ש שיאפשר את שימור הקווים. ברם, מימוש התוכנית מותנה בתקציב הכולל שיעמוד לרשות צה"ל. צה"ל פועל ליצירת איזון מיטבי בין כלל הצרכים המבצעיים ובכלל שימור רמות מלאי התחמושת, בהתאם לתמונת המשאבים הקיימת בשנת 2012 ובהיעדר אופק לתר"ש "חלמיש". 

